Ҳажга борган рус ва корейс момолар ҳақида эшитганмисиз? Улар Сурхондарёда яшашади - Халқ сўзи\nҲажга борган рус ва корейс момолар ҳақида эшитганмисиз? Улар Сурхондарёда яшашади\n14:01 17 Апрель 2021 Жамият\nМамлакатимизда яшовчи турли миллат вакилларининг ҳуқуқ ва эркинликлари тўлиқ таъминланган бўлиб, улар бир оила фарзандларидек, ўзаро дўстлик ва аҳилликда яшаб, жамият ривожи ва равнақига муносиб ҳисса қўшиб қолмоқдалар. Бинобарин, Бош Қомусимизнинг 8-моддасида белгиланганидек, Ўзбекистон халқини миллатидан қатъий назар Ўзбекистон Республикаси фуқаролари ташкил этади. Ҳозирда мамлакатимизда 130 дан ортиқ миллат ва элатлар конфессиялараро, маданиятлараро ва тиллараро бағрикенглик тамойилига содиқ экинликларини амалда намоён этиб келмоқдалар. Бундай ўлмас қадриятлар ўзбек халқининг ўзига хос тарихий хусусиятидир. Ва бу жиҳат мустақиллик йилларида давлат сиёсатида устуворлик касб этиб, юртимиздаги ижтимоий барқарорлик, тинчлик ва осойишталикни асраб-авайлаш, изчил ислоҳотлар самарадорлигини таъминлашда бош омил бўлиб хизмат қилмоқда. Қуйида вилоятимизда фаолият олиб бораётган рус ҳамда корейс маданий маркази аъзолари, вилоят маҳалла ва оилани қўллаб-қувватлаш бошқармаси ташаббуси билан ташкил этилган Бувижонлар мактаби фаолларининг дил сўзларида айни шу жиҳатлар ўз эътирофини топган.\n— Ўзбек халқида «Қиз бола палаҳмон тоши» деган, бир ибора бор. Менинг умр йўлим мана шу ҳақиқатни исботлади. Ўзим Россия Федерациясининг Нижний Новгород шаҳрида дунёга келган бўлсам-да, тақдир мени олис-олисларга бошлаб келди.\nСобиқ Иттифоқ даврида Ўзбекистондан ҳарбий хизмат борган йигит, яъни бўлажак турмуш ўртоғим билан тақдирим боғланиб, Сурхондарё вилоятининг Бойсун туманига келин бўлиб келганман. Биз, икки ёшнинг тўйимиз 1974 йилда, менинг она шаҳримда бўлиб ўтди. Шундай бўлсада, турмуш ўртоғимнинг ота-онаси, яқинлари бахтли кунларимизга шерик бўлиш учун узоқ йўл босиб, Россияга боришди. Улар бизга оқ фотиҳа беришди. Бу кунларнинг шукуҳи қалбимда бир умрга муҳрланиб қолган. Катта фарзандим Муяссар Нижний Новгородда туғилди. Кейин биз турмуш ўртоғимнинг туғилган жойи Бойсунга кўчиб келдик ва муқим яшай бошладик. Қайнота-қайнонам бизга қўшқанот бўлишди. Мен эса дарров маҳаллий шароитга мослаша бошладим. Миллий урф-одат ва анъаналарни ўрганишга киришдим. Ўзбек халқининг меҳр-оқибати, меҳмондўстлиги, каттага ҳурмат, кичикка иззат кўрсатиши, аҳил-иноқлиги туфайли мен ўзимча янги бир оламни кашф этгандек бўлдим. 1979 йилдан бошлаб, тумандаги болалар боғчасида рус тили тўгараги раҳбари сифатида иш бошлаганим ҳаётимни янада мазмунан бойитди. Турмуш ўртоғим олий маълумотли ўқитувчи бўлгани учун менга яқиндан кўмак берарди, билмаганларимни ўргатарди. Ва мен зиммамдаги вазифаларни аъло даражада адо этишга киришдим. Бу орада фарзандларимиз сони 6 нафарга етди. Биз, ота-оналар уларни оқ ювиб, оқ тарашга, ҳар бирининг ўзига хос қобилиятини рўёбга чиқаришга ҳам астойдил ҳаракат қилдик.\nМана шундай кунларнинг бирида турмуш ўртоғимни тоғли Қўрғонча хўжалиги ҳудудида жойлашган мактаб ўқитувчилигига юборишди. Биз эса маслаҳатлашиб, оиламиз билан тоғли қишлоққа кўчиб борадиган ва ерда биргаликда меҳнат қиладиган бўлдик. Ўн йил мобайнида, албатта, тоғликлар ҳаёти, у ерда яшовчи одамларнинг феъл-атвори, турмуш тарзини ўрганиб, ўзимиз учун кўпдан-кўп дўсту биродарлар орттирдик. Ҳозирга қадар ана шу қишлоқ одамлари билан дўстлик алоқасини давом эттириб келмоқдамиз.\nТақдир тақозоси билан кейинчалик оиламиз билан вилоят маркази — Термиз шаҳрига кўчиб келдик. Шаҳар шароитига мослаш баробарида бу ерда мени янги муждалар кутиб турганди, гўё. 2019 йилда яхши инсонларнинг кўмаги билан Умра ҳаж зиёратини адо этиш бахтига муяссар бўлдим. Бу менинг ҳаётимдаги энг қувончли воқеа бўлди. Шу ўринда таъкидлашим жоизки, турмуш ўртоғим билан никоҳимиз ҳам замонавий, ҳам шаърий тартибда бўлиб ўтган. Шундан буён ҳам орадан 45 йил вақт ўтди. Мен эса ўзим эътиқоди қилган динни бир умр қалбимда сақладим, ардоқладим. Бу менинг энг катта бахтим. Рости, ўзим туғилган жой, унинг одамлари билан алоқаларимни узганим йўқ. 91 ёшни қаршилаётган отам борлар. Вақти-вақти билан улар ҳолидан хабар олиб келаман. Ёшлигим ўтган шаҳар кўчалари, одамлари менинг қалбимда яшайди доим...\nҲозир нафақадаман. Вилоятимизда ташкил этилган Бувижон мактаби аъзосиман. Маҳалла ва жамоат ташкилотлари, таълим муассасаларида бўлиб ўтадиган тадбирларда қатнашиб, ёшлар билан ўз шахсий ҳаётий қарашларимни ўртоқлашаман. Ўсмирларни ҳаётга тайёрлаш, оилаларни мустаҳкамлаш, йигит-қизларнинг жамият ҳаётидан жой эгаллашлари учун доимо ўзимизни беминнат ёрдамчи ва кўмакчи, деб биламан.\n— Ўзбекистонда турли миллат ва элат вакиллари дўст, биродарликда умргузаронлик қилаётгани жамиятимизнинг энг катта ютуғи, деб ўйлайман. Чиндан ҳам, Ўзбекистон — бизнинг умумий уйимиз. Шу диёр тақдири бизни ўзаро бирлаштириб, мудом эзгу мақсадларга сафарбар этиб туради. Ўзбекистон Республикаси Конституцияси шу юртда яшовчи ҳар бир инсоннинг ҳуқуқ ва қонуний манфаатларини ҳимоялашнинг бош кафолати бўлиб хизмат қилмоқда. Менинг миллатим корейс бўлсада, киндик қоним шу ерда тўкилган. Ўзбекистон бу менинг кўз очиб кўрган жонажон Ватанимдир!\nАслида, ота-онам 1946 йилда Россия давлатидан Тошкентга кўчиб келишган. Кейинчалик улар Сурхондарё вилоятининг Сариосиё туманида муқим яшаб, ҳаёт кечира бошлаган. Бу ерда улар деҳқончилик, хусусан, пиёз ва шоли экиш билан шуғулланиб, ризқу насиба топишган. Мен ўзим 1960 йили туғилганман. Маҳаллий одамлар орасида ўсиб, ўзбек тилини ўргандим, шу ерлик аҳолининг урф-одатлари, қадриятлари руҳида тарбия топдим. Шуни алоҳида таъкидлашим жоизки, мактабнинг бошланғич синфи таҳсил олиб юрган вақтларимда қалбимда спортга меҳр уйғонган. Юқори синфда ўқиб юрган чоғларим эса бу борада маълум тажриба ва кўникмаларни эгаллаб, вилоят ва республика мусобақаларида муваффақиятли қатнашганман. Шундан буён асло соғлом турмуш тарзига амал қилиш, спорт билан мунтазам шуғулланишни канда қилмайман.\nЁшлигим тенгдошларимга нисбатан қийин кечди. Отамнинг 10 йиллар мобайнида тўшакда михланиб қолгани, онам ҳам муттасил касалманд бўлгани учун уларни парваришлашни ўз зиммамга олгандим. Бу орада турмуш қуриб, оналик бахтига ҳам мушарраф бўлдим. 2004 йили оила аъзоларимиз билан Узун туманида Термиз шаҳрига кўчиб келдик. Аввалги яшаб турган жойимизга нисбатан Термиз ҳавоси соғлиғимни тиклашимга фойдали бўлди. «Шодлик» маҳалласида яшаб, шу ерда меҳр-эътибор қозондик, янгидан-янги дўсту биродарлар топдик. 2016 йилда Умра ҳаж зиёратига ҳам бориб келдим. Кўп йиллик орзуларим ушалди. Ўзим корейс аёли бўлсам-да, исломий эътиқод менинг ҳаётим бош маслагига айланган. Ўзбекистондаги эътиқод эркинлиги, демократик тамойиллар мустаҳкам ҳуқуқий асосга эга ва бу жамият ривожи учун жуда муҳим омил саналади.\nҲозирги вақтда нафақадаман. Сурхондарё вилоятидаги «Бувижонлар мактаби» жамоатчилик кенгаши раиси ўринбосариман. «Нуроний» жамғармаси аъзосиман. Ўтган йили Ўзбекистон фахрийларининг ижтимоий фаолиятини қуллаб-қуватлаш Республика бошқаруви раиси Содиқжон Турдиев мени фахрий ёрлиқ билан тақдирлаган эди, бу йил 8 март — «Халқаро хотин-қизлар куни» байрами билан ҳам шахсан муборакбод этдилар.\nХуллас, мамлакатимизда олиб борилаётган халқчил сиёсат турли миллат вакилларининг бахтли, саодатли ҳаётини таъминлашга хизмат қилмоқда. Мана шундай инсон шани улуғланган Ватанда яшаётганимдан бениҳоят бахтиёрман!\n"Халқ сўзи" мухбири


АҚШ ҳукуматининг фаолияти тўхтади » Ўзбекистон янгиликлари – Zamin.uz\nАҚШ ҳукуматининг вазирликлари ўз фаолиятини вақтинчалик тўхтатишга мажбур бўлишди. Бунинг сабаби, Сенат ҳукумат фаолиятини тўрт ҳафтага молиялаштириш тўғрисидаги резолюцияни қабул қилмади.\nСенатдаги демократик партия вакиллари бу резолюцияни қабул қилишдан бош тортишди ва буни қабул қилиш учун Дональд Трампнинг нолегал муҳожирларнинг фарзандларини ҳам мамлакатдан чиқариб юбориш тўғрисидаги дастурнинг бекор қилишини талаб қилишди.\nҲукуматнинг молиялаштирилиши тўхташи натижасида икки миллион нафар давлат хизматчисидан ярми ишсиз бўлиб қолади. Агар вазиятга душанба кунигача ойдинлик киритилмаса, бу ходимлар ишга чиқмаслиги мумкин. Бундан фақат ҳарбийлар ва почта хизмати ходимлари мустасно.\nНоқонуний муҳожирларнинг фарзандлари Барак Обама маъмурияти даврида қабул қилинган DACA дастури асосида расмий мақомини олар эди. Ўтган йилнинг сентябр ойида Дональд Трамп бу дастурни бекор қилган ва шу мазмундаги дастур ишлаб чиқиш учун конгрессга ярим йил муҳлат берган эди. Обама даврида қабул қилинган дастурнинг бекор қилиниши оқибатида 700 минг нафар муҳожир мамлакатни тарк этиши керак.\nАҚШ ҳукуматининг фаолияти 2013 йилдан бери биринчи марта тўхтатилмоқда. Ўшанда давлат бюджетиниг ўз вақтида қабул қилинмагани натижасида давлат ташкилотлари 16 кун ишламаган эди.\nАҚШда молиявий йил октябрь ойида бошланади. 2017 йилнинг кузида давлат бюджети тўғрисидаги қонун қабул қилинмади. Шу сабабли ҳукумат фаолияти бир неча ҳафтага мўлжалланган резолюция асосида молиялаштирилади.


Шу йилнинг 31 январь куни АҚШнинг Майами шаҳрида ўтказилган жангда америкалик Даниэл Романни енгиб, профессионал бокснинг иккита йўналишида чемпионлик камарини қўлга киритган Муроджон Аҳмадалиев Наманганга етиб келди.\nЧустлик халқаро тоифадаги спорт устаси Наманганда муносиб кутиб олинди. Қамчиқ довонидаги вилоят рамзий дарвозасидан тортиб, Наманган шаҳрининг марказий кўчаларигача минглаб одамлар, хусусан ёшлар Муроджонни қарсаклар оғушида олқишладилар.\nНаманган шаҳрининг Давлатобод даҳасида жойлашган вилоят маданият марказида чемпионни шарафлашга бағишланган тантанали тадбир ўтказилади.\nНаманган вилояти ҳокимининг ўринбосари Фахриддин Маткаримов шундай ўғлонни вояга етказган ота-онасига миннатдорлик билдириб, уларга Наманган вилояти ҳокимининг совғаси – “Дамас” автомобили калитини топширди.\nМуроджоннинг ота-оналари Қаҳҳоржон ака ва Ойша опа сўзга чиқиб, юқори савияда ташкилланган кутиб олиш маросимлари, кўрсатилган эътибор ва эъзоз учун ташаккур изҳор этдилар.\nЎзига хос “Чемпион ва ёшлар учрашуви”га айланган тантанали тадбир жонли мулоқот руҳида кечди. Унда спортга иштиёманд ўғил-қизлар миллат қаҳрамони – “Ўзбекистон ифтихори” фахрий унвони соҳиби Муроджон Аҳмадалиевдан ўзларини қизиқтирган барча саволларга бафуржа жавоб олдилар.\nТантанали тадбирда Наманган вилояти жисмоний тарбия ва спорт бошқармаси бошлиғи Шокиржон Қорабоев иштирок этди.\nЖаҳонгир Акрамов олган суратлар.


2015 йил 10 август куни Тошкент вақти билан соат 15:05 да эпицентри Тошкентдан 560 километр жанубда — Афғонистон ҳудудида бўлган 6 магнитудали зилзила қайд этилди. Бу ҳақда «Тошкент» марказий сейсмостанциясига асосланиб «Дарё» маълум қилди.\nЗилзила таъсири Ўзбекистон ҳудудида ҳам сезилган: Тошкентда 2 балл, Андижонда 2 балл, Фарғонада 2 балл, Шоҳимардонда 3 балл, Самарқандда 2 балл ва Термизда 3—3,5 балл. Ўзбекистоннинг бошқа шаҳарларида ер силкиниши таъсири билингани ҳақида маълумот йўқ.\nҚайд этилишича, зилзила ўчоғи ердан 243 километр чуқурликда бўлган. Ер силкиниши эпицентри координатлари 36,65 даража шимолий кенглик, 70,46 даража шарқий узунлик эканлиги айтилган.\n11:47 Янги йилнинг илк кунида Ўзбекистон ва Қирғизистон чегараси ҳудудида 2 марта зилзила содир бўлди


Тожик-қирғиз чегараси: сув, ер ҳамда баҳсли ҳудудлар... - BBC O'zbek\nImage caption Лангари дашт қишлоғининг шундайгина тепасидан янги қурилган Боткен-Исфана йўли ўтган...\nШимолий Тожикистоннинг Қирғизистон билан чегарадош Исфара тумани қишлоқлари аҳолиси қирғиз чегарачилари ўзларига нисбатан амалга ошираётган ноқонуний ишлардан шикоят этишган. Бу шикоятда қирғиз чегарачиларининг тожик фуқароларининг уйларини бузишгани, ўспирин йигитларни Қирғизистон ҳудудига зўрлик билан олиб кетиб, калтаклашгани айтилган.\nАйни бир пайтда қирғиз чегарачилари тожик фуқароларининг мол боқиш ёки ўтин териш мақсадида Қирғизистон чегарасига ноқонуний равишда ўтишганини таъкидлашади. Чегаранинг ҳар икки тарафидаги оддий одамлар ўзаро борди-келдининг яхшилигини урғулашади. Маҳаллий кузатувчилар икки мамлакат орасида энг асосий муаммо-ер ва сув масаласи эканини айтишади. Ҳали Тожикистон ва Қирғизистон ўртасида чегараларни аниқлаш масаласи тўла ҳал этилган эмас ва баҳсли ерлар масаласи кескин муаммолигича қолмоқда.\nФутбол майдончаси кимга қарашли?\nИсфаранинг Чоркў жамоатига қарашли Лангари дашт қишлоғининг шундайгина тепасидан янги қурилган Боткен-Исфана йўли ўтган. Исфараликлар ҳозирда йўлнинг у томонини Қирғизистон ўз тасарруфида деб ҳисоблашини айтишади. Лекин қирғиз чегара-чиларининг айтишларича йўлнинг бу томонидаги ерлар ҳам Қирғизистонга қарашли.\nЛангари даштдаги мактабда ўқийдиган икки болани ана шу баҳсли ердаги майдончада футбол ўйнаётганда қирғиз чегарачилари Қирғизистон тарафга олиб кетишган.\n"Биз мактаб болалари майдончага бориб, эндигина футбол ўйнашни бошлагандик, аскарлар келиб, "нимага бу ерда ўйнаяпсизлар", дея қўлларимизни қайириб, ўзлари томонга олиб бориб уришди. Қирғизистон аскарлари. Хайрият, бошқа болалар қочиб қолишди", дейди ўнинчи синфда ўқишини айтган бола.\nЛангари даштлик Фарҳод Каримовнинг айтишича, бу қирғиз чегарачилари томонидан содир этилган биринчи қонун бузиш эмас.\n"Болаларни маҳаллагача қувиб келишди. Телефонларини тортиб олишди. Ғишт қуйиб кун кечирадиган Ваққос деган ҳамқишлоғимиз бор. Унинг уйига автоматлари билан кириб боришди. Мен уларга бу ер Тожикистон ҳудуди десам, қулоқ солишмади. Чоркўдаги милиция мулозимларига қўнғироқ қилсам, бормаймиз, дейишди", дея куюнади Фарҳод Каримов.\nОддий одамлар қўшничилиги ва уй бузишлар\nImage caption Оддий тожикистонликлар ҳам, қирғизистонликлар ҳам тезроқ чегарани аниқлаш ва белгилаш ишлари амалга оширилишини исташади...\nЛекин Фарҳоднинг айтишича оддий қирғизистонликлар билан яхши қўшничиликда яшашади.\n"Оддий қирғизлар билан муносабатимиз жуда яхши. Олди-берди қиламиз. Йўлда машиналари бузилиб қолса, тузатишга ёрдам берамиз. Тоққа чиқсак, улар чой қилиб беришади, мол боққани борган болаларга қатиқ бериб, дам олинглар, дейишади. Биз фақат чегарачилардан норозимиз", дейди Фарҳод.\nҚирғиз чегарачилари эса Лангари даштда яшайдиган одамлар Қирғизистонга қарашли ерларга уй қуришаётганини, фақатгина давлат чегараси бузилгандагина чора кўришларини айтишди.\nҚирғизистон ўртасидаги тожик анклави Ворух қишлоғи аҳолиси бундан бир неча кун олдин тожикистонликлар қурган уйни бузиб ташлаётган етти нафар қирғиз аскари ва уларнинг командирини қуролсизлантириб, қўлга олишди. Қирғиз чегарачилари Тожикис-тоннинг тегишли куч ишлатиш мақомотига топширилди. Лекин орадан ҳеч қанча вақт ўт-масдан чегарачилар Қирғизистон томонига топширилган.\nСуғд вилояти ички ишлар бошқармаси бошлиғи генерал Рауф Юсупов: "Ворух жамоатидаги қишлоқда бўлган ҳодисанинг бир неча сабаби бор. Менинг назаримда бу эскидан қолиб келаётган муаммо. Чегараолди минтақаларидаги баҳсли ерларда иморат қуриш ҳодисалари у ё бу томоннинг норозилигига сабаб бўлаётир. Қонун бузилган кейинги ҳодисага оид зарур ҳужжатлар тайёрланиб, қонун бузган шахсларга нисбатан текшириш ишлари олиб борилмоқда. Биз бу ҳодиса борасида Исфара шаҳар ҳукуматига фикримизни билдирдик. Бу масалалар учрашув ва музокаралар давомида ўз ечимини топган. Ҳозирда бу минтақада бирон ташвишли муаммо йўқ", дейди Рауф Юсупов.\nҚирғизистондаги Қорабоғ айилининг икки томонида тожик қишлоқлари жойлашган. Шу қишлоқлик Олтинбекнинг айтишича, Тожикистон билан муносабатлари яхши, тожик қишлоқларидан эркин ўтиб келишади.\nҚирғизистонликлар бозор-ўчарларини Тожикистоннинг Исфара шаҳри ва бошқа манзилларидаги бозорларда қилишади. "Биз Исфарада, қўшни тожик қишлоғидаги Чоршанба бозорига борамиз. Бемалол савдо қиламиз", дейди қорабоғлик аёл.\nОддий қирғизистонликлар тожиклар билан тинч-тотув муносабатдан мамнунлар. Лекин, тожик чегарачиларидан норози бўлаётганлар ҳам йўқ эмас:\n"Бизни тожик чегарачилари қийнашади. Лекин, Тожикистонга ўтганимиздан сўнг ҳеч ким ҳужжат текширмайди", дейди Боткендан келганини айтган Бердиқул исмли киши.\nТожикистонликлар эса, ичимлик сув масаласида қийналишаётгани, бунга эса Қирғизистон тарафдан келадиган каналда сув қуритилгани сабаблигини айтишади.\n"Каналда сув йўқлиги учун қийналяпмиз, Чоркў қишлоғи марказидан машиналарда 25-50 литрлик идишларда сув олиб келяпмиз. Ичиш, кир-чир ювиш, мол-ҳолга бериш учун", дейди Фарҳод Каримов.\nЧегараолди минтақасида низо олдини олиш учун Бирлашган Миллатлар Ташкилоти томонидан Лангари даштда қуриб берилган ичимлик сув билан таъминлайдиган сув тортиш-тозалаш нуқтаси ҳам масалани тўла ҳал эта олмади:\n"Аҳолининг ичимлик суви йўқ эди, шунинг учун бу иншоот БМТ томонидан қуриб берилди. Бу 150 хўжаликка мўлжалланган. Ҳозир каналда сув йўқлиги учун ичимлик суви ҳам йўқ. 1 апрелдан 1 июнгача-икки ой сув бўлмайди", дейди мазкур сув иншоотида ишлайдиган киши.\nImage caption Сув етишмаслиги асосий муаммолардан бири\nУмиднинг ушалиши кимга боғлиқ?\nСобиржон Сафаров Чоркў жамоати ҳукуматида ишлайди.\n"Мен-ер тузувчи бўлиб ишлайдиган одамни қирғиз чегарачилари Тожикистон ҳудудида уч марта ҳибсга олиб, у томонга олиб кетишганига нима дейиш мумкин", дейди Собиржон Сафаров.\nЧоркўликлар маҳаллий ҳукумат раҳбарлари ўз арзларига қулоқ тутмаётганларидан норозилар. Ҳукуматда қўшни Ўзбекистон билан муносабат совуқлиги ҳолда яна бир қўшни билан муносабатни бузиш вазиятни чигаллаштириши мумкинлигини айтишган.\n"Ўзбекистон қўймаяпти, юкларимиз Қирғизистон орқали келяпти, қирғизлар билан яхши муносабатда бўлинглар, дейишади", дейди чоркўлик киши.\nҚирғизистонликлар ҳам асосий келишмовчилик ер ва сувга боғлиқлигини айтишади:\n"Ер, сув ортидан жанжал келиб чиқади", дейди Қирғизистоннинг Оқсой қишлоғидан эканлигини айтган йигит.\nОддий тожикистонликлар ҳам, қирғизистонликлар ҳам тезроқ чегарани аниқлаш ва белгилаш ишлари амалга оширилишини исташади. Улар ана шунда ҳар қандай муаммоларга чек қўйилишига умид қилишади. Тожикистон ва Қирғизистон ўртасидаги умумий чегара эса 900 километрдан ортиқ.\n"Бор муаммоларни ҳукумат ҳал этиши зарур. Чегара борасида шартнома тузиши керак", дейди Лангари дашт қишлоғида яшайдиган киши.


Ҳисобдаги маблағни ва мегабайтларни қандай тежаш мумкин? » Скачать музыку бесплатно новинки музыки 2016-2017\nҲисобдаги маблағни ва мегабайтларни қандай тежаш мумкин?\nҲисобдаги маблағ. Ҳа, бу масала бугун барчани бирдек ўйлантиради. “Яқинда олган мегабайтларим бунча тез тугаяпти” ёки “Интернетни ёқиб қўйсам, маблағ тез камайиб кетаяти”, деган гапларни тез-тез эшитиб турамиз. Бу ҳолат сизга ҳам бегона эмас. Сабабини атрофдан излаб, айбдорларни ҳам дарров топа қоламиз. Бироқ, бу ўзимизга ҳам боғлиқ эканини билмаймиз. Биз қуйида сизга маблағнинг тез кетишига сабаб бўлувчи баъзи омиллар ва уларни бартараф этиш йўллари ҳақида тавсия берамиз.Айтиш керакки, замонавий телефонларнинг ўзига хос хусусиятларидан бири, уларнинг тизими ҳамда кўплаб иловалари интернетга чиқишга мўлжалланган эканида. Масалан, об-ҳаво маълумотини янгилаш, почтани текшириш, ижтимоий тармоқлардаги хисобга олиш қайдларини синхронлаш ва ҳаказо. Бошқача айтганда, имконият ва қулайликлар тизими бевосита интернет тармоғига уланиш билан боғлиқ. Тариф режасига асосан мобил интернетдан фойдаланиш хамёнга сезиларли даражада таъсир кўрсатади. Хўш, сарфланадиган харажатларни тежаш йўли борми? Албатта, бор!Энг оддий усул қурилмадаги интернет сарфини камайтириш ҳисобланади. Бунга қандай эришиш мумкин?Биринчи галда қурилмадаги ҳисобга олиш қайдлари созламасида мавжуд дастурларнинг автоматик синхронланишини бекор қилиш керак. Бунинг учун “Созлашлар”(Настройки)га кирасиз. «Ҳисобга олиш қайдлари ва синхронлаш”(Учетные записи и синхронизация)да “Автосинхронлаш”(Автосинхронизация)ни бекор қиласиз.Шунингдек, телефон созламаларидаги “Трафик назорати” (Контроль трафика) деган қисмини топиб, у орқали Wi-Fi ва мобил тармоғи маълумотлар ўтказувини алоҳида назорат қилишингиз мумкин. Шу ернинг ўзидан умуман маълумотлар ўтказувини, яъни интернетдан фойдаланишни ўчириш мумкин.Операцион тизим белгиланган вақт мобайнида фойдаланилган трафик графигини ҳамда қайси иловалар кўпроқ интернет сарфлаётганини кўрсатиб беради. Иловани босиб, айнан унга сарфланадиган интернет миқдорини кўриш мумкин.Қолаверса, мобил интернетнинг қўшимча иловасида маълум муддатда сарфланадиган трафикни чегаралаш мумкин. Чеклаш ҳудди ўша жадвалда алоҳида белгиланади, бу эса ўз навбатида интернет сарфи чегара, яъни лимитдан ортиб кетиш эҳтимоли борлиги ҳақида сизни огоҳлантиради. Агарда трафик тугаса, мослама автоматик тарзда маълумотлар ўтказувини тўхтатиб қўяди.Шунингдек, иловаларни янгилаш учун ҳам кўп миқдорда трафик сарфланади. Уларни юклашда телефонингиз операцион тизимига мос келувчи иловалар виртуал дўконига ўтиб, иловаларни “Автоянгилаш” «Автообновление приложений» бўлимида фақат Wi-Fi орқали янгилашни танлаш керак. Ёки умуман автоянгилашни бекор қилиш зарур.Ана шундай тартибда сиз ҳисобингиздаги маблағнинг турли исрофларига чек қўйишингиз мумкин.Умид қиламизки, бизнинг тавсияларимиз сизга асқотади. Агар сизда бошқа маслаҳат, тавсия ёки фикрларингиз бўлса, мазкур маълумот остида ўз изоҳингизни қолдиришингиз мумкин.Манба: http://terabayt.uz/archives/4502 Manba: Maslahatim.uz


Тошкент вилоятидаги туман ҳокими ўринбосари пора билан қўлга олинди\n14 апрел 2021, Тошкент вақти: 08:04\nХабарда таъкидланишича, аввалроқ ҳоким ўринбосари билан жиноий алоқада бўлган шахс ҳам 1 гектар унумдор ер майдонини 100 минг долларга сотаётганда қўлга тушган.\nТошкент вилоятидаги туманлардан бирининг ҳоким ўринбосари пора билан қўлга олингани тўғрисида 17 июнь куни “Ўзбекистон 24” телеканалининг “Ахборот 24” дастурида хабар берилди.\nХабарда билдирилишича, ҳоким ўринбосари 10 гектар бўш ер майдонини тадбиркорга 60 минг долларга сотмоқчи бўлган. Ҳоким ўринбосари тадбиркордан 25 минг долларни олаётган вақтда қўлга тушган. Мазкур амалиёт ДХХ ва прокуратура ходимлари ҳамкорлигида ўтказилган.\nХабарда ҳоким ўринбосарининг кимлиги, қайси тумандан экани тўғрисида маълумотлар берилмади.\n“Мазкур ҳолат юзасидан жиноят иши қўзғатилиб, тергов ҳаракатлари олиб борилмоқда”,-дейилади хабарда.


Қуръони карим дунё маданиятининг асосидир\nИнсонларни бахтга етакловчи қонунларнинг барчаси яхшилик ва ёмонлик тушунчаларининг устига қурилади. Қуръон инсонларни хайрга чақиради, ёмонликдан узоқлаштиради. Шахсни ва жамиятни ҳар қандай таҳликадан асрайди ва саодатга етказади.\nБақара сурасининг 195-оятида:\n«Аллоҳ йўлида (бойликларингиздан) сарфлангиз ва ўз қўлларингиз (бахиллигингиз) билан ўзларингизни ҳалокатга ташламангиз! (Барча ишларни) чиройли қилингиз. Албатта, Аллоҳ чиройли (иш) қилувчиларни яхши кўради», деб буюрилади. Бу нафсни тарбиялаш борасида энг қатъий дастур саналади. Ҳар ким нафсини таҳликага ташламайдиган йўлларга мурожаат этмоғи лозим.\nҚиёмат сурасининг 14-оятида:\n«Балки (у кунда) инсон (аъзолари) ўзининг зарарига гувоҳлик берувчидир» дейиш билан инсоннинг ўз нафси устида гувоҳ экани сабабли ўз нафсининг маънавий ҳимоячиси бўлиши ва турли таҳликалардан кўриклаши лозимлиги билдирилади. Қиёмат куни қилган амаллари учун ўз аъзолари гувоҳ бўлади.\nАнъом сурасининг 38-оятида:\n«Ердаги бирор жонивор ва бирор икки каноти билан учадиган парранда йўқки, (улар ҳам) сизлар каби умматлар бўлмасалар. Китобда (Лавҳул Маҳфузда) бирор нарсани (ёзмасдан) қолдирмаганмиз. Сўнгра (ҳамма умматлар) Парвардигорлари (ҳузури)га жамланурлар» деб марҳамат қилинади. Инсон қилган амалларига ярашасини олади, ундан ўзгасини эмас.\nБу борада Нажм сурасининг 39-оятида:\n«Ва инсон учун фақат ўзи қилган ҳаракатигина бўлур (яъни ўзгаларнинг қилган яхши амалларидан унга фойда етмас)», деб марҳамат қилинади.\nНажм сурасининг 38,39,40-оятларида эса:\n«(Уларда ёзилган эдики:) ҳеч бир кўтарувчи (гуноҳкор) ўзга (жон)нинг юкини (гуноҳини) кўтармас. Инсонга фақат ўзи қилган ҳаракатигина (мансуб) бўлур. Унинг қилган саъй (ҳаракати) яқинда (қиёматда) кўринур» деб марҳамат қилинади. Аллоҳ Таоло бандаси учун буюрган ҳар фарзида инсонга ўз нафси ва жамиятга бўлган туйғулари ва вазифаларини билдиради. Доим ўз нафси ва жамиятни ҳимоя қилиши учун ақлига хитоб қилади. Ўрганиш йўлини ўргатади. Илмни нурга, жаҳлни эса зулматга ўхшатади. Илмни ҳаётга, жаҳлни эса ўлимга ўхшатади.\nЗумар сурсининг 9-оятида:\n«Ёки кечалари сажда қилган ва тик турган ҳолда ибодат қилувчи, охиратдан қўрқадиган ва Парвардигорининг раҳматидан умид қиладиган киши (билан бошқалар баробарми?!) Айтинг: «Биладиганлар билан билмайдиганлар тенг бўлурми?» Дарҳақиқат, фақат ақл эгаларигина эслатма олурлар», деб марҳамат қилинади.\nАнъом сурасининг 50-оятида эса:\n«Айтинг: «Сизларга, ҳузуримда Аллоҳнинг хазиналари бор ҳам демайман ва ғайбни ҳам билмайман. Шунингдек, сизларга: «Мен фариштаман» ҳам демайман. Мен фақат менга ваҳий қилинган нарсаларгагина эргашурман». Айтинг: «Кўр билан кўрувчи тенг бўлурми? Бас, фикр юритмайсизми?» деб Расулиги буюради.\nРаъд сурасининг 16-оятида:\n«(Эй, Муҳаммад!) Айтинг: «Осмонлар ва Ернинг Парвардигори ким?» (яна ўзингиз) «Аллоҳ», − деб жавоб қилинг! «Бас, Уни қўйиб, ўзларига на фойда ва на зарар етказишга қодир бўлмайдиган (бут ва санам)ларни дўст тутдингизми?» − денг! Яна айтинг: «Кўр (гумроҳ) билан кўрувчи (ҳидоят топган киши) баробар бўлурми? Ёки зулматлар билан нур баробар бўлурми?» Ё улар Аллоҳга Унинг яратиши каби ярата оладиган бутларни шерик қилиб олишган ва улар ҳам яратанлар-у, сўнгра уларга (икки) яратиш ўхшаш бўлиб қолдими?! Айтинг: «Аллоҳ барча нарсанинг яратувчисидир ва У танҳо ва ғолибдир»», деб марҳамат қилинади. Шу билан инсониятнинг асоси бўлган, инсониятни ҳақиқатга элтувчи илмни ҳаётга, жаҳлни эса ўлимга ўхшатилади.\nИсро сурасининг 36-оятида:\n«(Эй, инсон!) Ўзинг (аниқ) билмаган нарсага эргашма! Чунки қулоқ, кўз, дилнинг ҳар бири тўғрисида (ҳар бир инсон) масъул бўлур (жавоб берур)», деб марҳамат қилиниб, илмни доим билган кишидан сўраб ўрганиш лозимлигини буюради. Инсонни илмнинг ҳақиқат ғоялари сари ундайди. Шу тариқа шахсий ва ижтимоий жиҳатдан ҳар турли ҳақиқатларни англаб ҳаётда илм йўлидан боришни уқтиради.\nКўринадики, Қуръони Карим инсониятни жаҳолатдан қуткарувчи, ҳақиқатларга эриштирувчи маданият асосларига эга. Ҳар қандай илм тадқиқотчилари яратган қонун-коидалар, албатта, инсонларнинг ҳузур-саодатини мана шу асосда кўради ва билади. Қуръони Карим оятлари сиҳат нуктаи назаридан ҳам инсонни ҳар турли ёмонликлардан қўриб, тозалик сари чорлаган.\nОлмон шарқшуноси Ювакум Дебольф бу хусусда айтади: «Шуни эътироф этиш лозимки, Қуръони Карим саломатликка кўрсатган аҳамиятига кўра ҳам бошқа бутун диний китоблардан устундир. Қуръони Карим мусулмонларни жуда ҳам содда, аммо мукаммал тозалик шакли бўлган таҳорат қилиш орқали жуда катта ёмонликлардан, микроблар ва хасталиклардан асраб қолган. Мана шундай покланиш усулини фарз этиш билан вайрон этувчи микроблар зараридан инсонларни ҳимоя қилган», дейди. Эммануэл исмли бир мусавий олими эса Ислом ҳақиқатларини инсонларга билдирар экан, финикияликлар Европага тижорат мақсадида, баъзилар қочоқ сифатида кирганлари ҳолда мусулмонлар қўлларидаги илоҳий китоб буюрган илм билан кирганини айтади: «Улар Қуръони Карим илми билан Европага зиё беришган. Мусулмонлар Европага ахлоқ, тиб, шеър ва илмни ўргатишган. Бутун дунёни жаҳолат зулмати қоплаган бир пайтда улар илм нури билан ҳар тарафни ойдинлатишган».


Нега ёлғонга ишонамиз? » Ўзбекистон янгиликлари – Zamin.uz\nНега ёлғонга ишонамиз?\nЧунки у ширин, ёқимли бўлади. Шунинг учун ёлғонлигини билиб турсак ҳам, шубҳалансак ҳам унга ишонамиз, ўзимизни балки ростдан ҳамдир деб ишонтирамиз.\nЯқинда мен ҳам ана шундай ёлғон домига тушдим. Ёзда болаликдан яқин дўстим ўз божаси билан гектарига 200 минг сўм эвазига мош экаётганини айтиб, мендан қарз сўради. Олти гектарга экяпмиз, ҳамма ишни божам қилади, ҳосилни эса ярми меники, деди. Ундан яна бормикан, сўраб кўр, менам пул берардим бўлса дедим. Сўради, олти эмас, жами 13 гектарга экадиган бўлдик. Агар гектаридан 1,2 тонна ҳосил олсаям, тикилган пул 2 гектар ердан чиқиб кетиши, қолгани фойда эканини айтдик.\nШундай қилиб дўстим ва ўзим учун аввал ерга, кейин "гуркираб ўсаётган" мошларни дорилашга, кузда эса қўлда йиғиб олиниши учун иш ҳақига пул бердим. Ўзимча ҳисоб-китоб қилиб, фалон миллион сўм пул тушаркан, ундан фалончига бунча, пистончига бунча ажратаман, ўзимгаям оз-моз қолади, деб ширин хаёлларга берилиб юрган вақтим...\nЁлғоннинг шакари тугаб, қалампири бошланди. Бирданига юзим буришди, пуллар ҳавога учгани, уларни дўстимнинг божаси ичиб, маишатларга ишлатгани, бизни эса жуда моҳирлик билан алдагани ошкор бўлди.\nУ орада мен четга кетдим, бу ишнинг ортидан чопиш дўстимнинг виждонига қолиб кетди. Ичим куйгани, етим-есир, жуда қийналган бир-икки оилага бир иш бошлаб қўйганман, Худо хоҳласа ўхшаса ёрдам бераман, дуо қилиб туринглар, деб ваъда бериб қўйгандим. Улар билан ҳам алоқам узилди, бир-иккисининг саломларига алик олишдан бошқа иш қила олмай қолдим.\nБу ҳақда яқин акахонимга айтгандим, сиз яхшилаб ўйлаб кўринг берган пулларингизда қандайдир ҳаром-харишми, нимадир аралашган бўлса керак, деди. Тилимни тишладим. Ҳосилдан узаман, деб қарз ҳам олгандим, ёнимдаги омонат пулдан ҳам ишлатгандим (албатта ҳаммасини тийин-тийинигача ёзиб қўйганман, инша Аллоҳ ўз вақтида ундан қутуламан).\nХуллас шунақа гаплар. Ширин ёлғонлар, осонликча келадиган жарақ-жарақ пулларга ишонманг. Ҳаммасига меҳнат ва изланиш, каллани ишлатиш ва албатта ҳалол йўл билан эришиш мумкинлигини унутманг.\nЯнгиликлар » Ҳаёт тарзи » Нега ёлғонга ишонамиз?


Корхона ходимларига моддий ёрдам бериш миқдори оширилади – Молия вазири ўринбосари – O'zbekiston Milliy paralimpiya qo'mitasi\nКорхона ходимларига моддий ёрдам бериш миқдори оширилади – Молия вазири ўринбосари\nМолия вазири ўринбосари Дилшод Султонов Kun.uz’га берган интервьюсида корхона раҳбарияти ходимларига солиққа тортилмайдиган моддий ёрдам бериш миқдори оширилиши ҳақида маълумот берди.\nДилшод Султоновнинг таъкидлашича, инқироз даврида хайрия ишларига бош қўшмоқчи бўлган тадбиркор ва саховатпеша инсонларни, биринчи галда, бир савол ўйлантиради: хайрия иши ташкил этиш билан қандай солиқ мажбурияти пайдо бўлади?\nУшбу масалага батафсил тўхталган Султоновнинг айтишича, хайрия маблағларини қўшилган қиймат солиғидан озод этиш бўйича таклифлар ишлаб чиқилмоқда. Шунингдек, корхона ўз ходимларига моддий ёрдам кўрсатиш имконияти ҳам ошади.\n«Бугунги кунда тадбиркорлар ўз ходимларига 2 млн. 800 минг сўмгача бўлган пул маблағларини беғараз моддий ёрдам сифатида беришлари мумкин. Бунда ҳеч қандай даромад ёки ижтимоий солиққа тортилмайди. Эндиликда бу маблағни 5 млн. сўмгача оширувчи таклиф ишлаб чиқмоқдамиз», – деди у.\nИнтервьюни Youtube орқали тўлиқ шаклда томоша қилишингиз мумкин.\nАйни дамда юртимизда карантин бўлгани муносабати билан Парасузиш бўйича Ўзбекистон терма жамоаси аъзолари ҳам ўз уйларида машғулотларни давом эттиришмоқда.


Қопда картошка етиштирганмисиз? | Агро-Олам.Uz\nБош саҳифа Янгиликлар Қопда картошка етиштирганмисиз?\nҚопда картошка етиштирганмисиз?\nМелиқўзи Ибрагимов Паркент тумани марказида истиқомат қилади. Ихчамгина ҳовлиси бор. У анча илгари кредит олиб, икки сотихга яқин ерга лимон ва мандарин кўчатларини экди. Кейинчалик ҳовлисида бир сотиздан зиёд мўъжазгина иссиқхона ҳам қурди. Помидор, бодринг, булғор қалапири етиштиришни бошлади.\n– Томорқамиз кичкина, бор-йўғи уч сотих, аммо ундан беш мартагача ҳосил оламиз, – дейди Мелиқўзи ака. – Даромад ҳам шунга яраша. Аслида бир сотих ери бор одам, бой одам. Бир сотихдаги иссиқхона ҳам яхши фойда беради. Масалан, биз май ойигача 8 млн. сўм даромад олдик. Помидор, бодринг ва саримсоқ пиёз сотдик.\nМелиқўзи аканиниг ҳовлисида қопларга экилган картошкаларга кўзимиз тушиб, бунинг сири билан қизиқдик. У кишининг айтишича, қоп остига 20-25 см.да табиий ўғитлар билан аралаштирилган тупроқ солиниб, 2-3 дона картошка уруғи экилади. Ёз ойларида тез-тез сув сочиб, суғориб турилади. Картошка униб чиққан сари, қоп ўғит билан тўлиб боради. Қоп тўлгач, картошка табиий ҳолатда пишади. Натижада бир қоп ўғит ичидан 20-25 килограммгача ҳосил олинади.\nМелиқўзи ака “Излаган имкон топади”деган мақолни кўп ишлатади. Сабаби буни ҳаётда кўп бор синаб кўрди. Суҳбат давомида қорамоллари борлигини, 6 бош соғин сигирнинг ҳар биридан 20 – 30 литргача сут олаётганлигини эшитиб, тўғриси, у кишига ҳавасимиз янада ортди.\nДарвоқе, Мелиқўзи Ибрагимов Паркент туман архивида узоқ йиллардан бери ишлаб келади. Хонадондан қайтар эканмиз, билганга томорқа ҳақиқий хазина эканлигига яна бир бор ишонч ҳосил қилдик.\nДониёр ҚУРБОНХЎЖАЕВ yuz.uz


Ислоҳотлар – фаровон ҳаёт гарови – Imom Buxoriy xalqaro ilmiy-tadqiqot markazi\nHome / МАҚОЛАЛАР / Ислоҳотлар – фаровон ҳаёт гарови\n22/05/2020\tМАҚОЛАЛАР 77 кўрилган\nБугунги кун давр талаби барча соҳалар каби диний соҳа вакиллари олдига ҳам қатор муҳим вазифа ва талабларни қўймоқда. Юртимизда сўнги йилларда ислом дини равнақи йўлида улкан ишлар амалга оширилмоқда, миллий-диний қадриятларимизга бўлган эътибор янада кучайтирилиб, буюк аждодларимизнинг бой илмий-маънавий меросини ўрганишга кенг имкониятлар яратилмоқда.\nЖумладан, бугун ёшларимизнинг диний таълим олишлари учун ҳам барча шароитлар яратиб берилди. Ўзбекистонда диний таълим тизими жадал ривожланиб, мутлақ янги босқичга кўтарилди. Ушбу тизим нафақат қўшни мамлакатлар, балки, кўпгина хорижий давлатлар учун ҳам ўзига хос тажриба намунасига айланди.\nМазкур диний ташкилотлар орасида диний таълим муассасалари ҳам ўрин олган. Республика бўйича Ўзбекистон мусулмонлари идораси тасарруфидаги 9 та ўрта махсус ислом билим юртлари (мадраса) ва Тошкент ислом институти, Мир араб олий мадрасаси ва Ҳадис илми мактаби, шунингдек, Рус православ черкови Тошкент ва Ўзбекистон епархиясининг Тошкент православ семинаряси ҳамда Тошкент протестант семинариялари шулар жумласидандир.\nШунингдек, Ўзбекистон Республикаси Президентининг Фармонига мувофиқ 2018 йилда Тошкент ислом университети негизида Ўзбекистон халқаро ислом академияси ташкил этилди. Бу эса юртимизда Қуръон илми, ҳадис, ислом ҳуқуқи, ақида, тасаввуф, ислом иқтисодиёти ва молияси, хорижий тиллар ва бошқа халқаро миқёсда эҳтиёж мавжуд бўлган соҳалар бўйича юқори малакали кадрлар тайёрлаш учун зарур шарт-шароитлар яратишга хизмат қилмоқда.\nҚолаверса, Муқаддас Ҳаж ва умра зиёрати квоталари сони оширилди. Бу эса, халқимизни кўнглини тоғдек кўтарди. Шунингдек, сафар билан боғлиқ жараёнлар, виза ҳужжатлари, авиачипталарни расмийлаштириш, Саудия Арабистонида жойлардаги шароитлар, меҳмонхона ва бошқа масалаларда мутасадди ташкилотлар билан ишлар уюшқоқликда амалга оширилмоқда. Бир сўз билан айтганда, зиёратчиларимизнинг Ҳаж ва умра амалларини адо этишлари учун зарур шарт-шароитлар яратилди.\nХусусан, бугунги кунда халқимизни ҳаж амалларини бажаришлари ва уларни хоҳиш-истакларини амалга ошириш мақсадида квота миқдори 7 мингдан зиёдга етказилди. Айни вақтда умра зиёрати учун квота буткул бекор қилинди.\nБундан ташқари, юртимиздаги ноисломий ташкилотлар томонидан ҳам христиан ва яҳудийлар учун муқаддас қадамжоларга зиёратлар ташкил этилмоқда. Ҳар йили Тошкент ва Ўзбекистон епархияси томонидан Исроилнинг Иерусалим шаҳрига, шунингдек, Россия ва Гретсия давлатларига зиёратлар ташкил этиш яхши анъанага айланган.\nПрезидентимиз Шавкат Мирзиёев 2017 йил 1 сентябрь куни Ҳазрати Имом мажмуасидаги ташрифлари чоғида Қуръон мусобақаларини ўтказиш ҳақида ўзларининг таклиф ва тавсияларини берган эдилар. Қуръон тиловати таралаётган юртда Яратганнинг баракотлари ёғилади, иншааллоҳ.\nҲозирда қориларимиз жаҳон миқёсида ўтказилаётган мусобақаларда юртимиз шарафини муносиб ҳимоя қилиб келмоқдалар. Алломалар юрти, бухорийлар, термизийлар юртидан келган қорилар сифатида Эрон Ислом Республикаси, Иордания Ҳошимийлар қироллиги, Саудия Арабистони, Малайзия, Индонезия, Кувайт ва Россия Федерацияси каби мамлакатларда ислом институти ва ўрта махсус билим юрти талабалари – мураттаб ва мужаввид қориларимиз аждодларига муносиб ворис сифатида юртимиз довруғини жаҳонга ёйишмоқда.\nФуқароларимизнинг Қуръони каримни ва уни ўрганиш тили бўлган араб тилидан таҳсил олишга бўлган эҳтиёжларини қондириш мақсадида Ўзбекистон мусулмонлари идорасига тасарруфидаги олий ўрта махсус ислом таълим муассасалари ҳамда илми мактаблар ҳузурида Қуръони карим ва тажвид ҳамда Араб тили ўқув курслари ташкил этилди.\nДиний билим юртларининг моддий-техника базасини ривожлантириш, замонавий шарт-шароитларни ташкил этиш, синфхоналар ва талабалар турар жойларини яхшилаш бўйича режали ишлар амалга оширилмоқда. Шунингдек, охирги йилларда фанлар бўйича малакали ўқитувчи кадрлар етиштирилди, ўқув жиҳозлари ва дарсликлар билан таъминланди.\nЯратганга чексиз шукроналар, сабабчи инсонларга миннаддорлик билдиришга арзигулик хушхабарлардан яна бири 2017-2018 ўқув йилида Мир Араб олий мадрасасининг иш бошлагани қувончимизга қувонч қўшди. Ўзбекистон Республикаси Президентининг 2018 йил 16 апрелдаги ПФ-5416-сонли фармонига кўра, олий диний-маърифий таълим муассасаси шаклидаги Ҳадис илми мактабини ташкил этишга асос қўйилди.\nЖорий йили Давлатимиз раҳбарининг ташаббуси билан Сурхондарё вилояти Термиз шаҳрида “Имом Термизий” ўрта махсус ислом таълим муассасаси фаолияти йўлга қўйилаётгани диний таълим тизимини ривожлантиришдаги навбатдаги салмоқли қадам бўлди.\nТаъкидлаш жоизки, амалга оширилаётган мазкур ислоҳотлар замирида ислом динининг асл инсонпарварлик тамойилларини, унинг умуминсоний ғояларини халқимиз, айниқса, ёш авлодга етказиш, Қуръони карим ва ҳадисларнинг асл моҳиятини, илмий-назарий асосларини чуқур ўрганган, аждодларимиз илмий-маънавий меросини пухта ўзлаштирган, диний соҳада илмий изланишлар олиб бориш кўникмасига эга мутахассисларни тайёрлашдек эзгу мақсадлар мужассам.\nҲадис илми мактаби бўлим бошлиғи


Даниядан Болгариягача: Европа иттифоқи мамлакатларида меҳнатга...\n06.09.2019 16:47 0 2481\nФото: «RUS Delfi»\nЕвропа иттифоқи мамлакатларида меҳнати энг қадрланадиган инсонлар — данияликлар ва люксембургликлар, деб ёзмоқда «Regnum».\nАвстриянинг «Die Presse» газетаси Германия федерал статистика бошқармасига асосланиб хабар беришича, 2019 йилнинг биринчи чорагида Данияда меҳнатнинг бир соати учун ўртача ҳақ 44,7 еврони ташкил этган, Люксембургда эса — €40,3.\nКейинги ўринларда Бельгия ва Швеция — €40 ва €39,3 дан. Францияда бир соат меҳнат учун — €36,5, Германияда — €35, Австрияда — €34,9 тўлашади.\nБуюк Британияда иш соати қадри Европа иттифоқидаги ўртача кўрсаткичдан паст — €26,3 (ЕИда — ўртача €26,6). Словения (€18,3) ва Греция (€16,1) рўйхатнинг ўртасида.\nСоатига 10 евродан кам тўланиши фақат собиқ социалистик лагерь мамлакатларида кузатилмоқда: Польша ва Венгрияда — €9,9 дан, Латвияда — €9,7, Литвада — €9,2, Руминияда — €6,5, Болгарияда — €5,3. Рўйхатнинг охирида ҳам шу мамлакатлар.\nЕвропа иттифоқи иш ҳақи меҳнат


Сурхондарёда масжид имоми ташаббуси билан тикув цехи очилди\nЎзбекистонда ёшлар бандлигини таъминлаш, уларнинг бўш вақтларини мазмунли ташкил этиш, ижтимоий-иқтисодий ҳолатини янада яхшилаш мақсадида турли иш ўринлари яратилган меҳнат гузарлар барпо этилмоқда. Ўзбекистон мусулмонлари идораси тизимида фаолият олиб бораётган диний соҳа ходимлари ҳам аҳоли бандлиги масаласида ҳомийларни жалб этган ҳолда бир қатор амалий лойиҳаларни йўлга қўймоқда.\nШундай савобли ишлардан бири Сурхондарё вилоятининг Сариосиё туманидаги "Хожа Алоуддин Аттор" жоме масжиди имом-хатиби ташаббуси билан амалга оширилди. Масжидга тегишли ер майдонида ҳомийлар ёрдамида замонавий иншоотлар қуриб фойдаланишга топширилди.\nЯнги замонавий маъмурият биноси, маҳалла аҳли учун савдо дўкони ва маҳалла ёшларини иш билан бандлигини таъминлаш ҳамда ҳуқуқбузарликларни олдини олиш мақсадида 10-15 киши ишлайдиган, барча шароитлари бўлган тикувчилик цехи очилди.\nДругие материалы в этой категории: « Умра зиёрати: Юртдошларимиз мамнунияти\t"Кўкалдош"да ташкил этилган тадбирда ЎМИ раис ўринбосари иштирок этди »


Импортни чеклаш — ички монополияни кучайтиради...(ми?)\nКўпчилик мамлакат ривожланиши учун экспортни кўпайтириб, импортни чеклаш керак, дея ҳисоблайди. Содда қилиб айтганда, камроқ сотиб олиб, кўпроқ сотиш фойдали, деб биламиз. Бу тужжор нигоҳи билан қараганда тўғри ўлчов. Аммо ишлаб чиқарувчи бундай қарашдан воз кечиши керак. Буни тўғри тушунмаганимиз сабабли, афсуски, маҳаллий корхоналарни қўллаб-қувватлаш мақсадида импортни «бўғиш» ҳолатлари учраб турибди.\nЖумладан, турли вазирлик ва идоралар томонидан импортни ҳар томонлама чеклаш учун тариф ва нотариф чоралар қўлланмоқда. Гўёки, биз шу йўл билан, яъни рақобатни камайтириб, маҳаллий корхоналарга ўзини ўзи ўнглаб олиши ва рақобатбардош бўлишига замин яратяпмиз. Аслида бу йўл билан уларнинг рақобатбардошлиги камайишига хизмат қилган бўламиз.\nИмпортни чеклаш зарар...(ми?)\nХўш, импорт чекланса, қандай вазият вужудга келади? Мамлакатда импорт қанча чекланса, экспортни кўпайтириш учун шунча кўп ресурс сарфланади. Бошқача айтганда, импорт тарифини ошириш ёки турли чекловлар (стандартлаштириш, сертификатлаштиришга доир ва бошқа қўшимча тартиб-таомиллар)ни жорий қилиш орқали экспортга шунча миқдорда солиқ жорий этилган бўлади.\nОддий мисол: ташқаридан маҳсулот киритилмайдиган бозорда хориж валютасига бўлган талаб камаяди. Бу миллий валютанинг қадри ошишига сабаб бўлади. Дейлик, биронта корхона ўз маҳсулотини 1 АҚШ доллари эвазига сотаётган бўлса, импортнинг чекланиши ва унинг натижасида курс тушиши, дейлик, 9 400 сўмдан 8 000 сўмга арзонлашиши сабаб ўша маҳсулот 1,75 доллар қийматга эга бўлади. Бир қарашда бу — хориж валютасининг арзонлашиши, миллий маҳсулотнинг қимматлашиши каби кўринади. Аслида бу халқ учун ҳам, ишлаб чиқарувчига ҳам зарар. Чунки импорти чекланган маҳсулот ички бозорда қимматлашади. Бу ишлаб чиқарувчининг ташқи бозордан ўрин олиш иштиёқини пасайтиради. Айни пайтда бу имконсиз бўлиб, ташқи бозорда ўша маҳсулот мамлакат ичкарисидагига нисбатан арзон ва сифатли бўлиши мумкин.\nМаҳсулот қанча қиммат бўлса, уни ташқи бозорда сотиш шунчалик қийинлашади. Оқибатда халқ қиммат нархда рақобатбардош бўлмаган маҳсулот сотиб олишга мажбур бўлади. Аксинча импортнинг ўсишини табиий жараён деб қабул қилсак, бозорда арзон маҳсулот кўпаяди ва харид миқдори ҳам сезиларли равишда ўсади. Қолаверса, импорт ҳажми экспортдан қанча кўп бўлса, валютага бўлган талаб ошади ва мамлакатга валюта (капитал) оқими шунча кўпаяди. Бундай вазиятда хорижий валюталар курси мувозанатини бозорнинг ўзи белгилайди. Импортга қилинган харажат эса экспорт ҳажмининг ўсиши билан қопланади.\nЎз навбатида, хориждаги меҳнат мигрантларининг пул ўтказмалари, сайёҳлар оқимининг ўсиши, хорижий инвестициянинг кўпайиши ҳам мамлакатда импорт ҳажмининг ортишига сабаб бўлади ва табиий равишда импорт-экспорт ҳажми ўртасидаги салбий фарқ катталашади. Бундай вазиятда, салбий фарқни камайтириш учун мамлакатга келаётган сайёҳларни камайтириш ёки хорижий инвестиция киришига тўсқинлик қилиш ноўрин, албатта. Зеро, биз каби ривожланаётган давлат учун хорижий инвестиция кириб келиши муҳимроқдир.\nИмпорт ҳажмини оширишдан қўрқмай, экспорт салоҳиятини яхшилаш керак экан, бунинг учун қандай йўл тутиш лозим, деган савол туғилади. Бунинг учун, аввало, импортни чеклашга қаратилган ҳар қандай ҳаракатларни тўхтатиш лозим. Шунингдек, миллий ишлаб чиқарувчиларнинг рақобатбардошлигини ошириш керак. Бунда уларга энергия манбалари ва мавжуд хомашёлардан самарали ва эркин фойдаланишга шарт-шароитлар яратиш лозим. Зарур инфратузилмани ривожлантириш, жумладан, темир йўллар ва автомобиль йўлларининг, электр таъминоти сифатларини ошириш керак. Қолаверса, миллий ишлаб чиқарувчилар учун мақбул, имтиёзли коммунал ва транспорт тарифларини белгилаш лозим.\nҲар бир соҳанинг ривожланиши, аввало, кадрлар салоҳияти билан белгиланади. Шу сабаб юртимизда фан, миллий инновацион тизим ва технологияларни ривожлантириш йўлида олиб борилаётган ишларни янада жадаллаштириш шарт. Бунинг учун кичик ва ўрта инновацион бизнесни яратиш ҳамда ривожлантиришдаги айрим маъмурий тўсиқларни қисқартириб, тадқиқотлар ва ишланмалар учун давлат буюртмаларини шакллантириш керак. Энг муҳими, иқтисодиёт тармоқларидаги технологик қолоқликни камайтириш учун институтлар, университетлар ва ишлаб чиқариш ўртасидаги ҳамкорлик алоқаларини мустаҳкамлаш талаб этилади.\nРивожланган давлатларнинг тўлов балансини таҳлил қилсак, қизиқ зиддиятга дуч келамиз. Масалан, дунёдаги айрим давлатларда ташқи савдо балансидаги юқори профицит — ушбу мамлакат маҳсулотларининг жаҳон бозорида машҳурлигини ва импортга бўлган талаб пастлигини билдиради. Бунга Германия ва Хитой мисол бўла олади. Улар каби ривожланган давлатларда экспорт импорт ҳажмидан кўп, лекин уларда хорижий инвестицияга бўлган талаб кам. Аксинча улар бошқа давлатларга кўпроқ инвестиция киритади. Ана шу сабаб туфайли уларда импорт ҳажми табиий равишда камайган.\nТашқи савдо балансидаги дефицит Ўзбекистон каби ривожланаётган давлат учун қўрқинчли ҳисобланмайди. Импортнинг кўпайиши бизнинг маҳсулотларимиз рақобатдош бўлишига имкон беради. Мамлакатимиз ривожи учун савдо балансидаги дефицитни қисқартириш йўлида курашиш эмас, балки хорижий сармоянинг кириб келишини янада кўпайтириш лозим. Зеро, хорижий сармоялар бу янги инфратузилма, янги технология, янги машина ва ускуналар деганидир.\n«Тараққиёт стратегияси» маркази лойиҳа\nЎзбекистон Республикаси тўлов баланси маълумотларига кўра, 2019 йилнинг I ярим йиллигида хорижда қисқа муддатли меҳнат фаолиятини амалга ошираётган фуқароларимиз 1,4 млрд. АҚШ доллари миқдорида иш ҳақи олган. Узоқ вақтдан буён хорижда юрган ватандошларимиз эса юртимизга 2,4 млрд. АҚШ доллари миқдорида маблағ юборган.\n2019 йилнинг II чорагида эса хорижий инвестицияларнинг кириб келиши кескин ўсган бўлиб, уларнинг қиймати 923 млн. АҚШ долларига етган. Бу жорий йилнинг I чорагига нисбатан 4 бараварга кўп дегани. Ушбу кўпайиш тўғридан-тўғри инвестициялар ҳажмининг ортиши билан боғлиқ.


Янги дунё хабари - 31 Августа 2009 - ХИМОЯЧИ\nГлавная » 2009 » Август » 31 » Янги дунё хабари\nЎтаётган ҳафтанинг муҳим воқеаларидан бири “Бирлик” халқ ҳаракати партияси раиси ўринбосари Исмоил Дадажоновни раҳбарлик муддати тугаганлиги муносабати билан ўз вазифасидан истеъфо бергани бўлди. И.Дадажоновнинг бу ҳаракати кўпчилик демократик ҳаракат фаоллари томонидан қўллаб - қувватланган бўлса, Абдураҳим Пўлатов ва уни тарафдорлари томонидан қаттиқ қораланди. Айни масалага инсон ҳуқуқлари фаоллари ва мухолифат вакиллари муносабатини ўрганишга ҳаракат қилдик. Бизнинг дастлабки суҳбатдошимиз Ўзбекистон Инсон Ҳуқуқлари Жамияти президенти Абдужалил Бойматов:\n-Исмоил Дадажоновни ўз вазифасидан истеъфо бериши сизнингча демократия учун ташланган қадам бўлдими ёки аксинча, бу ҳаракат “Бирлик” раҳбариятига қарши бир исёнмиди?\nАбдужалил Бойматов: -Исмоил Дадажоновни истеъфо бергани тўғрисидаги баёнотини мен жуда катта воқеа сифатида баҳолайман. Бу бир пайтлар Ельцин коммунистик партия билетини улоқтириб ташлагани билан боғлиқ акцияни ёдга солади.\nЎзбек мухолифатини демократлаштиришнинг учта йўли бор.\n1. Партия лидерларини ўзи демократ бўлса партияни демократлаштиради. Лекин афсуски Ўзбекистондаги сиёсий партияларни тузган Ислом Каримов, Абдураҳим Пўлатов ва Муҳаммад Солиҳлар демократ эмаслиги учун бу партиялар қарийб 20 йилдирки демократлашмади.\n2. Шу партия аъзолари партияда демократияни талаб қилиши мумкин. Афсуски партия аъзоларида ҳам демократик эътиқод кучли эмаслиги учун улар шу пайтгача партияларда демократия йўқлигига чидаб келишаяпти.\n3. Ўзбек жамияти бу партияларни демократлашишини талаб қилиши мумкин. Ўзбек жамиятида ҳам демократик дунёқараш ва эътиқод кучсиз шаклланган. Мана шундай шароитда Исмоил Дадажоновни “Бирлик” халқ ҳаракати партиясида демократияни талаб қилиши бу жуда катта таҳсинга лойиқ ҳаракатдир.\n-Исмоил Дадажоновни истеъфосига қарши “Бирлик” партияси раҳбарияти ҳаракатлари ҳақида қандай фикрдасиз?\nА.Б.: -Абдураҳим Пўлатовни Исмоил Дадажоновни ҳақоратлаб ёзган мақолалари унинг партияда носоғлом муҳитни вужудга келтириб, партия аъзоларини чалғитиб, партияни демократлаштиришга халақит бериш деб биламан. Лекин бу сохта демократлар Абдураҳим Пўлатов, Муҳаммад Солиҳ ва Ислом Каримовларни жамоатчиликни чалғитишлари вақтинчалик. Ўзбек халқи уларга ўз баҳосини беради. Ҳозир ҳам баҳосини бераяпти.\n-Мухолифатдаги партиялар раисларидаги диктаторларга хос хусусиятни йўқолмай келаётгани мухолифатни қандай чоралар кўришга ундаши мумкин деб ўйлайсиз?\nА.Б.: -Бундай шароитда Ўзбек жамияти янги демократик партиялар тузишига туғри келади. Агар бу партиялар демократлашмаса бундан бошқа йўл йўқ.\n“Янги Дунё” уюштирган бу саволларга жавоб беришни истаганлар ўз жавобларини yusufr71@yahoo.se манзилига йўллашлари мумкин.\nПросмотров: 1046 | Добавил: himoyachi | Рейтинг: 5.0/1


«Норма Маслаҳатчи» газетасининг 2022 йил 11 январь 1-сони - Gazeta.Norma.uz\n«Норма Маслаҳатчи», №1, 2022й. 11 январь\nПрезидентнинг 30.12.2021 йилдаги ПҚ-77-сон қарори билан ҳунармандчилик фаолиятини қўллаб-қувватлаш тизимини янада такомиллаштириш чора-тадбирлари қабул қилинди.\nВазирлар Маҳкамасининг 27.12.2021 йилдаги 774-сон қарори билан аҳоли ва тадбиркорлик субъектларининг давлат хизматларидан фойдаланиш имкониятлари кенгайтирилиши муносабати билан Ўзбекистон Республикаси Ҳукуматининг айрим қарорларига ўзгартириш ва қўшимчалар киритилди, шунингдек, баъзилари ўз кучини йўқотди.\nВазирлар Маҳкамасининг 27.12.2021 йилдаги 777-сон қарори билан товар-хом ашё биржаларида фьючерс савдоларини жорий қилиш ҳамда маҳсулотларни автотранспортда ташиш хизматларининг электрон логистика савдо порталини ташкил этиш чора-тадбирлари назарда тутилди.\nВазирлар Маҳкамасининг 29.12.2021 йилдаги 785-сон қарори билан фуқароларни доимий яшаш ва турган жойи бўйича рўйхатга олиш тартибининг такомиллаштирилиши муносабати билан Ўзбекистон Республикаси Ҳукуматининг айрим қарорларига ўзгартириш ва қўшимчалар киритилди.\nДавлат божхона қўмитасининг қарори (АВ рақами 3343, 27.12.2021 й.) Ўзбекистон Республикасига олиб кириладиган товарларга тўланиши лозим бўлган божхона тўловлари миқдорини аниқлаш бўйича дастлабки қарорни қабул қилиш тартиби тўғрисидаги низом тасдиқланди.\nВаҳоланки, «Маҳаллий давлат ҳокимияти тўғрисида»ги Қонуннинг 25-моддасида уй-жой мулкдорлари ва уй-жойдан фойдаланувчилар коммунал хизматлар тўлови ва мажбурий бадалларни тўлашга доир талабларни қўпол равишда бузган ҳолларда туманларнинг, шаҳарларнинг (шаҳарлар таркибига кирувчи туманларнинг) ҳокимлари коммунал хизматлар тўлови ва мажбурий бадалларни тўлаш бўйича қарзларни ундириш тўғрисида коммунал хизмат кўрсатувчилар ёки уй-жой мулкдорлари ширкатларининг тақдимномасига мувофиқ даъволар билан судга мурожаат қилиши белгиланган.\nОбодонлаштириш ишлари доирасида кенгайтирилган кўп қаватли уйлар атрофидаги тротуарларни шахсий автомобиль эгалари ўзлаштиришга киришдилар. Бунинг натижасида уйга на кириб бўлади, на бошқа машинада ўтиб бўлади: аҳоли машиналарни оралаб ўтишга мажбур, онаизорларнинг эса болажонларни машина туртиб кетишидан жони ҳалак. «Тез ёрдам» машинаси зудлик билан қайилишни эплолмайди, авария хизматининг махсус транспорти ҳам гўёки «авария ҳолати»га тушиб қолгандек. Шу ерда яшайдиган аҳоли биланку… гаплашса бўлади, четдан келганлар билан-чи? Баъзида ҳар бир учраган киши деразангизнинг тагига машинасини қўндираверади – бизнес тузилмаларнинг ишчи ва мижозлари дейсизми, қўшни уй одамларими, меҳмонлар ва бошқалар ҳам. Лекин уй атрофидаги тротуарлар йўловчилар учун мўлжалланган. Бу жойга автомобиль воситасини қўйиш ва ҳаракатланиш тақиқланган. Бу йўл ҳаракати қоидасини бузиш ҳисобланади ҳамда бунинг учун жарималар белгиланган. Кўпчилик ЙҲХДХга мурожаат қилади, бу орган ходимлари аралашгандан кейин қоидабузарларга нисбатан жарималар қўлланилади. Бинобарин, машина тўхташ жойларида кўтариладиган доимий уруш-жанжаллар кишини толиқтиради, асабини эговлайди. Баъзида улар уй атрофидаги ҳудудга бегона автомобилларнинг кириб келишини тақиқлаш мақсадида шлагбаум ўрнатса бўладими, деб сўрашади.\nУй-жой мулкдорларининг саводхонлигини ошириш – анчайин узоқ жараён. Шу туфайли кўпгина мамлакатларда квартира эгаларининг саводхонлигини ошириш ишида малака марказлари ёрдамга шай туради.\nУмумий йиғилишда мулкдорлар ширкат молия-хўжалик фаолиятини аудиторлик текширувидан ўтказиш тўғрисидаги қарорни қабул қилишди ва бунинг учун ихтисослашган ташкилотни танлашди.\nАдлия вазирлиги ҳузуридаги Интеллектуал мулк агентлигига фуқаро Бобур Бобомурадовнинг шеърий асарларига нисбатан муаллифлик ҳуқуқлари бузилганлиги ҳамда унга тегишли бўлган «Фарҳод ва Ширин» хизмат кўрсатиш белгисидан ҳуқуқ эгасининг розилигисиз ҳеч қандай шартнома тузилмасдан фойдаланилаётганлик ҳолати юзасидан тегишли чора кўриш тўғрисида мурожаати тушган, дея хабар беради Интеллектуал мулк агентлиги матбуот хизмати.\nCOVID-19 пандемияси тарқалганига ҳам икки йил бўлди, коронавирус кириб бормаган, ушбу касаллик туфайли ижтимоий, иқтисодий муаммога дуч келмаган мамлакат, деярли, қолмади.\nДаъво ишлари юридик ҳаракатлар мажмуидир. Йирик корхоналарда бундай ишлар билан юрист ёки юридик бўлим шуғулланади. Бундай тузилма ёки штат бирлиги назарда тутилмаган ташкилотларда талабнома ва даъво ишлари бухгалтернинг зиммасига тушади.\n2021 йилнинг IV чораги учун\n№50 14 декабрь 2021\n№49 7 декабрь 2021


Шогирдлар Устоз ҳақида - Уч илдиз\nЖурфакда ёрқин из қолдирган улуғ устозимиз, профессор Очил\nТоғаев хотирасига бағишланган «Олим ва олам» китобидан барча ёш домлалар ибрат олишини тавсия этардик, дейди Дониш домла.\nРусларда миллат прозаси дарғалари ҳақида сўз кетганда уларни «Гоголнинг «Шинел»идан чиққан», дейишади. Шу иборани бироз ўзгартириб, ўзбек журналистикасининг талай вакилларини «Очил Тоғаевнинг «Публицистика жанрлари»дан чиққан», десак, муболаға бўлмайди. Забардаст олим, таниқли адабиётшунос, профессор Очил Тоғаевни ҳақли равишда ўзбек публицистикасининг отаси, деб тан олишади. Яқинда бир гуруҳ сафдошлар ва шогирдлар устоз ҳақида «Олим ва олам» номли хотира китобини яратишди.\nУнда Маҳкам Маҳмудов, Сайди Умиров, Бойбўта Дўстқораев, Аҳмаджон Мелибоев, Мансур Бекмуродов, Михли Сафаров, Амир Фазулла, Мизапўлат Тошпўлат, Амирқул Карим, Тўлқин Эшбек, Ҳаким Сатторий, Тўра Мирзо, Салима Умарова, Қўчқор Норқобил, Саодат Ўрмонова устоз Очил Тоғаевнинг шахси, иқтидори, салоҳияти, ижодининг ўзига хос жиҳатлари ҳақида ўз мулоҳазаларини билдиришган.\nЖурналист Амирқул Каримовнинг ФБдаги саҳифасидан оинди.\nХафиза Саляхова Очил Тогаев устозимизнинг сири бор эди. Жуда хурмат килардик,бироз хайиыардик. Ялков ким, мехнаткаш ким — бир нигохда билардилар. Менга шундай туюларди. Менинг диплом ишимга рахбарлик килишган. Бир неча марта фактлар билан бойитишимга тугри келган эди.Устозимиз хакида устозларимиз китоб яратишганидан бенихоя хурсанд булдик. Рахмат. Шундай китоб яратилиши аник эди. Табриклаймиз бапчани !\nЗамирахон Рузиева Мен ҳам устоз Очил Тоғаевнинг талабаларидан бириман. Устоз метин иродали, ҳурматга лойиқ КАТТА инсон эдилар. Бизнинг ҳам хотираларимиз бор эди. Ҳабарсиз қолибмиз китоб тайёрланаётганидан. Барибир китоб учун қувондим.\nКарим Бахриев Хотираси борлар — ёзаверинглар, кейинги нашрига киради. Мана бу ФБга қўясизлар — ўқиймиз. Газета ва журналларда чоп эттирасизлар. «Мақсад не эди жаҳона келдинг. Кайфиятингни баён этиб кет» деганлар. Ёзиб, айтиб кетинглар\nКарим Бахриев Ҳар сафар «хотира» ўқисам Абдулло Ориповнинг Миртемир вафотидан кейин ёзган шеърлари ёдимга тушади: «Сизнинг армонингиз яшар қароғда, Балким, у бўйлагай асрларни ҳам. Водариғ, мана шу сатрларни ҳам Ёзсам бўлмасмиди сиз тирик чоғда…» Тирик инсонларга ҳам, дунёда бор яқинларингизга, дўстларингизга ҳам айтиб қолинглар\nNext story Улуғ шайхларнинг қадамларига ҳасанот!\nPrevious story Аҳолининг ижтимоий заиф қатлами бандлигини таъминлашни рағбатлантиришнинг ташкилий чора-тадбирлари тўғрисида


Ифтор бозори ҳам жойида, болалар ҳам масжидда « Ўзбекистон Халқ Ҳаракати\nИфтор бозори ҳам жойида, болалар ҳам масжидда\n09 May 2019 - 15:44\nҚирғизистоннинг жанубий пойтахти ҳисобланган Ўш вилояти мусулмонлари бу йилги муқаддас Рамазон ойини кўтаринки кайфият билан кутиб олишди.\nШаҳарликлар ушбу муборак ойга қарийб бир ой аввалдан тайёргарлик кўра бошлаган.\nХусусий касб эгалари аввалдан ишларини режалаштириб, Рамазон ойида асосан тоат-ибодатда бўлишни ният қилган бўлса, тадбиркорлар эса ушбу ойда ўз маҳсулотларини янада кўпроқ сотиб, фойда олишни кўзлаганлар.\nВодийда ўзига хослиги билан ажралиб турувчи, ҳар Рамазонда иш бошлайдиган Ўшнинг Ифтор бозори бу йил ҳам гавжум.\nАҳоли орасида “Андижон” кўчаси дея номланувчи мавзеъда жойлашган бу бозорда маҳаллий аҳоли, тадбиркорлар ўзлари пишириб, уйда тайёрлаган турли хил озиқ-овқат маҳсулотларини сотадилар.\nУнда сабзовотлардан тайёрланган салатлар, гўшт маҳсулотлари, иссиқ нон, қуруқ мева, ширинликлар ва бошқа турли хил пишириқларни ҳарид қилиш мумкин.\nМаҳфуза опа Ғаниева ҳар йили Рамазон ойида Ифтор бозорида савдо қилади. Бугун ҳам у ўзи уйда пиширган гўшт маҳсулотларини бозорга олиб чиққан.\n“Рамазон ойига пўстдумба, рулет, ҳасип, ўпка, сигир тили, лиқ-лиқ, қази-қарталар пишириб олиб чиқиб сотаяпман. Бу таомларнинг барчасини кунда янги, тоза мол гўштларидан тайёрлаб, ўзим пишираман”, дейди суҳбатдошимиз.\nУ пиширган қазисининг бир килосини 900 қирғиз сўмига (тақрибан 13$), ўпкаларини 300 сўм (4,29$), пўстдумба, қорин ва сигир тилини эса 600 сўмдан (8,58$) сотмоқда.\nОнахон биз билан суҳбатлашар экан, харидорлар у кишини тинч қўймайди. У киши эса, орада эндигина пиширилган иссиқ ўпка ва ҳасибидан ҳам кесиб сотади.\nШаҳарнинг марказий кўчаси четида жойлашган Ифтор бозори фақат Рамазон ойи мобайнида фаолият кўрсатади.\nҚарийб ўн йилдирки амалда, одамларнинг ўз ташаббуслари билан пайдо бўлган.\nБозор ҳар куни ифторлик вақти ёки таъбир жоиз, “оғиз очиш”га 4-5 соат қолганда иш бошлайди.\nБу ердан кунига мингга яқин одам савдо қилади.\nБунга бозорда сотилаётган маҳсулотларнинг чўнтакбоп ва ҳатто уйда пиширилганидан кўра мазалироқ экани сабаб.\nКўпчилик шаҳарликлар шу боис ҳам, ифтор дастурхони учун лозим таомларни худди шу ернинг ўзидан харид қилиб қўя қолишни афзал кўришади. Буни ўзларига эп билишади.\nЙўл четидаги пиёдалар йўлагида ёғоч ва темир расталарга маҳсулотларини қўйиб сотаётган савдогарлар харидор чақириб тинмайди.\nИссиқ тандирдан узилган гўштли нон иси бутун мавзеъни қоплайди ва бир зумда қўлма-қўл бўлиб кетади.\nТандирда пиширилаётган осма гўштнинг антиқалиги, ёққа қовурилаётган балиқнинг ҳиди эса ҳаридорлар эътиборини тортмай қўймайди.\nЎш шаҳрининг яшовчиси Олимжон Турғунов, Ифтор бозорига набирасини етаклаб, ифторликка егани салат ва нон харид қилгани келган.\n“Рўзанинг шарофати билан ҳамма нарса мўл, етарли, ҳаддан зиёд, жуда сероб. Алҳамдулиллоҳ, бу ҳам бўлса Рамазоннинг шарофати. Ҳамманинг юзида ҳурсандчилик, баракат. Мен ҳам набирамни етаклаб, шу ердан у бу нарса харид қилиб, олиб кетай, деб келган жойим. Мана ҳозир салатлардан олиб кетаяпмиз. Ўпка, ҳасип, гўшт дейсизми, ҳамма нарса бор, Алҳамдулиллоҳ”, – дея шукрона айтади отахон.\nМаҳаллий расмийлар ҳар йили Ифтор бозорини марказий кўчада машиналарнинг ҳаракатланишида тирбандлик пайдо бўлаётгани сабаб, бошқа жойга кўчиришга ҳаракат қилиб келадилар.\nБироқ бозор сотувчилари норозилиги ортидан, улар билан музокалар ўтказилиб, ҳар гал ўз ўрнида қолаверади.\nҚирғизистондаги дин эркинлиги\nБу йил Марказий Осиё давлатлари каби, Қирғизистонда ҳам Рамазон ойи ва рўза 6 майда бошланди.\nҚирғизистон Мусулмонлар Идораси ҳам бу ҳақда аҳолини расман огоҳлантирган, аммо ойнинг кўринишига қараб, бу сана балки бир кунга фарқ қилиши мумкинлиги ҳақида айтишни ҳам унутмаганди.\nҲозир мамлакатдаги барча Жомеъ масжидларида таровеҳ намозлари ўқилмоқда.\nЎш шаҳридаги аксарият масжидларда Қуръон кунига бир порадан, баъзиларида эса уч порадан хатм қилинмоқда.\nҚўшни давлатлардан фарқли ўлароқ, Қирғизистонда ёш болаларнинг масжидларда жума ва таровеҳ намозларини ўқишлари учун чекловлар йўқ. Ўзбекистон, Тожикистон ва Қозоғистонда эса ёш болаларнинг масжидларга киришлари назорат остига олинади.\nШунингдек, Ўш шаҳридаги аёллар мадрасаларида ҳам эрталаблари Қуръон хатм қилинмоқда.\nРамазон ойида шаҳарнинг турли мавзеъларида расмийлар ва тадбиркорларнинг хайрия, эҳсон, ифторликлар беришлари бир анъанага айланган.\nАҳолиси олти миллиондан сал кўпроқ Қирғизистоннинг қарийб 83 фоизи мусулмон ҳисобланади.\n2018 йилнинг сентябридаги расмий маълумотга кўра, республикада 2647та масжид, 107та мадраса ва 2800 имом бор.


Тошкент кўчаларини сув босди, ФВВ тоғли ҳудудларда сел келишидан огоҳлантирди (ВИДЕО)\nТошкентни 2017 йилнинг 7 майида ҳам сув босган эди\n13 май куни Тошкентнинг Юнусобод туманидаги кўчаларни бир неча соат ичида сув босди.\nКучли ёғингарчилик ёғиши оқибатида, йўл четидаги ариқлар тўлиб-тошди.\nАвтобиль йўлларини сув қоплагани боис, машиналар ярмига қадар сувга ботиб қатнаётгани акс этган видеолар ижтимоий тармоқларда тарқалди.\nФойдаланувчилар кейинги йилларда шаҳарда кучли ёмғирда йиғиладиган сувни тарқатиб юборадиган коллектор ва ирригация тизими тизими бузилганидан шикоят қилмоқдалар.\nКейинги бир неча йил давомида, айниқса, баҳор ойларида ёққан кучли ёмғир ва жалалар пайтида пойтахт йўлларини бир неча соат ичида сув босиши кузатилмоқда.\nЖумладан, 2017 йилнинг 7 майида ҳам кучли ёмғирдан сўнг 20дан ортиқ катта автомобил йўлларини тўлиқ сув қоплаган, айрим кўчаларда автомобил ҳаракатланиши бир неча соатга тўхтаб қолган эди.\nАйни пайтда Фавқулодда вазиятлар вазирлиги 12-17 май кунлари Ўзбекистон бўйлаб кучли ёғингарчилик бўлиши, тоғли ҳудудларда сел келиши мумкинлигидан огоҳлантирмоқда.


Тошкент вилоятида нафақадаги шахс ўз уйида ўқ дори ясаганлиги аниқланди - UzNews.uz\nТошкент вилоятида нафақадаги шахс ўз уйида ўқ дори ясаганлиги аниқланди\n67 ёшли фуқарога нисбатан тегишли модда билан жиноят иши қўзғатилган.\n7 июнь куни тахминан соат 15:30 да ИИБ ходимлари томонидан ўтказилган тезкор қидирув тадбири натижасида, Қибрай тумани Тановар кўчасида яшовчи 67 ёшли Қ.Т. хонадонида яширин равишда ўқ дори ясаб, сақлаб келганлиги аниқланган. Бу ҳақида ИИВ ҳузуридаги Тергов департаменти хабар бермоқда.\nХусусан, унинг хонадонида:\n- 19 дона 12х76 калибрли ичи тўлдирилган бутун ҳолдаги патронлар;\n- 9 дона 12х76 калибрли гильзалар;\n- икки хил турдаги тахминан оғирлиги 100 гр ёнувчи кукунлар (порох);\n- хар хил турдаги тахминан вазни 1,5 килограммни ташкил қилувчи дробь;\n- ўқ дори ясаш учун мўлжалланган 8 турдаги деталь ва моддаларни сақлаб келаётганлиги аниқланиб, холислар иштирокида ашёвий далил тариқасида расмийлаштирилиб олинган.\n"Суд баллистик экспертиза хулосасида фуқаро Қ.Т., нинг уйидан олинган патронлар отиш учун яроқли, гильзалар эса отиш учун яроқсиз эканлиги аниқланган", - дейилади мазкур хабарда.\nУшбу ҳолат юзасидан Қибрай туман ИИБ ҳузуридаги Тергов бўлими томонидан Ўзбекистон Республикаси Жиноят кодексининг 248-моддаси 1-қисми (Қурол, ўқ-дорилар, портловчи моддалар ёки портлатиш қурилмаларига қонунга хилоф равишда эгалик қилиш ва сақлаш) билан жиноят иши қўзғатилган. Ҳозирда дастлабки тергов ҳаракатлари олиб борилмоқда.\nШунингдек, департамент қурол, ўқ-дорилар, портловчи моддалар ёки портлатиш қурилмаларини ўз ихтиёри билан топширган шахс жавобгарликдан озод қилиниши тўғрисида эслатмоқда.


“ДАРАКЧИ” ГАЗЕТАСИ БОШ МУҲАРРИРИ ДИЛФУЗА СОБИРОВА ЭСДАЛИК НИШОНИ БИЛАН ТАҚДИРЛАНДИ\n1992 йил 8 декабрь – Ўзбекистон Республикаси Конституцияси қабул қилинган кун юртимиз тарихидаги буюк саналардан биридир. Ўзбекистон Республикаси Конституцияси қабул қилинганининг 25 йиллиги муносабати билан ҳамда мамлакатимиз мустақиллигини мустаҳкамлаш, унинг иқтисодий, сиёсий, ижтимоий, илмий, маънавий салоҳиятини ва мудофаа қудратини юксалтириш, демократик ислоҳотларни чуқурлаштириш, давлатимиз сарҳадларининг дахлсизлигини таъминлаш, жамиятимизда ҳукм сураётган тинчлик ва барқарорликни, миллатлараро дўстлик ва тотувликни асраш, Асосий Қонунимизнинг ҳаётимиздаги ўрни ва аҳамиятини кенг тарғиб этиш, ёш авлодни қонунга ҳурмат, Ватанга меҳр ва садоқат руҳида тарбиялаш ишларига муносиб ҳисса қўшган юртдошларимизни тақдирлаш мақсадида таъсис этилган «Ўзбекистон Конституциясига 25 йил» эсдалик нишони ҳамда гувоҳномаси бугун “Даракчи” газетаси бош муҳаррири Дилфуза Собировага ҳам топширилди:\nМамлакатимизда барча йўналишларни кенг қамраб олган биринчи нодавлат “Даракчи” газетаси 1999 йилдан буён фаолият кўрсатиб келмоқда. Унда мамлакатимизнинг турли соҳаларига оид мавзулар ёритилиши билан бирга, бугунги кунда ёшлар ҳаётига оид турли йўналишдаги мақолалар, халқаро майдонда содир бўлаётган янгиликлар, спорт хабарларига кенг ўрин берилган. Ўқувчиларни қизиқтираётган мавзуларни ёритиш билан бирга, уларга турли маслаҳатлар бериб боришга ҳаракат қилинмоқда. Бугунги мукофот таҳририятимизга берилган юксак ишонч, деб ҳисоблайман.\n“Хазина”, “Гўшанга алангаси”, “Қайнонанинг кундалиги” сингари китоблари бугунги кунда ўқувчиларга тақдим этилган иқтидорли ва серқирра ижодкор, журналист Дилфуза Собированинг ижодига муваффаққиятлар тилаб қоламиз.


ЕИнинг Мaркaзий Осиёга янги элчиси номзоди эълон қилинди\n09 май 2021, Тошкент вақти: 00:37\nЕвропa Иттифоқининг тaши сиёсaт бўйичa мутaсaддиси Федерикa Могерини Мaркaзий Осиё минстaқaсигa иттифоқнинг янги элчиси сифaтидa Питер Буриaн номзодини илгaри сурди.\nПитер Буриaн Словaкия Тaшқи ишлaр вaзирлигидa етaкчи лaвозимлaрдaн биридa ишлaб келгaни aйтилмоқдa.\nДипломaт Словaкиянинг НAТО, AҚШ вa БМТдaги элчиси лавозимларида ҳaм фaолият юритгaн.\nБуриaн янги элчи сифaтидa ЕИнинг Мaркaзий Осиёдaги вaкили Янос Ҳермaннинг ўрнини эгaллaйди.\n- Буриaннинг тaйинлaниши Европa Иттифоқининг Марказий Осиё давлатлари билан икки тaрaфлaмa мaнфaaтли мaсaлaлaр, жумлaдaн, қонун устуворлиги, хaвфсизлик, энергетикa, сув, тaълим вa инсон ҳуқуқлaри бўйичa ҳaмкорликнинг дaвомий экaнини нaмойиш этaди, дейилaди Могерини эълон қилгaн бaёнотдa.\nЯнги элчи номзоди ЕИ кенгaши тaрaфидaн мaъқуллaниши керaк.


Кеча, 16 январь куни Ахборот ва оммавий коммуникациялар агентлигида «Олий таълим муассасаларининг босқичма-босқич ўзини-ўзи молиялаштиришга ўтиш истиқболлари» мавзусида матбуот анжумани ўтказилди.\nУнда Олий таълим вазирлиги мутасаддилари ва ОТМ ректорлари президент қарори асосида (ПҚ-4391-сон) 2020 йилнинг 1 январидан бошлаб тажриба-синов тариқасида ўзини ўзи молиялаштириш тизимига ўтган олий таълим муассасалари ва янги тизим бўйича кутилаётган янгиликлар ҳақида маълумот берди.\nТадбир давомида журналистлар томонидан Тошкент давлат юридик университети ўз йўналишида республикадаги ягона таълим муассасаси экани ва юридик факультетларнинг йўқлиги вилоятлардаги кўпчилик ёшларга ноқулайлик келтириб чиқариши айтилди.\nСаволга Тошкент давлат юридик университети ректори Раҳим Ҳакимов жавоб қайтарди.\n«Ҳақиқатдан ҳам, бугунги кунда юридик кадрларга бўлган эҳтиёж жуда катта. Одиий мисол: Ўзбекистонда ҳар 100 минг аҳолига 12 нафар адвокат тўғри келади. Бу кўрсаткич Европа давлатларида ўртача 162 нафарни ташкил қилади. Яъни бизда бу кўрсаткич Европага қараганда 10 баробар кам.\nЮристларга, судяларга эҳтиёжимиз жуда юқори.\nБиз шуларни инобатга олган ҳолда, президент администрациясига вилоятлардаги олий таълим муассасаларида ҳам юридик йўналишларни қайта очиш бўйича таклиф киритганмиз. Ҳозирда бу масала бўйича вилоятларда ўрганишлар олиб бориляпти. Яқин ойларда вилоятларда ҳам юридик факультетлар очилади ва бу ҳақда сизга маълумот берамиз», – деди Ҳакимов.\nТДЮУ ректори юридик йўналишлар қайси ҳудудлардаги таълим муассасаларида очилиши мумкинлигига ҳам аниқлик киритди.\n«Бу албатта, битта қарор билан битадиган иш эмас. Таълим муассасалари очилиши учун ўша худудлардаги кадрлар салоҳияти ўрганилади.\nДастлабки ўрганиш натижаларига кўра, Самарқанд вилоятида, водий вилоятларидан бири ва Тошкент шаҳридаги Ўзбекистон Миллий университетида юридик факультетлар қайта ташкил қилинади.\nКейинчалик университетлар салоҳиятига қараб барча университетларда юридик факультетларни очиш мумкин, бунга тўсқинлик йўқ.\nЮридик факультетлар қанча кўпайса, бизга шунча яхши. Рақобат ўсади. Ҳар бир вилоятда ҳуқуқий мактабларнинг шаклланишидан биз манфаатдормиз», – деди Раҳим Ҳакимов.\nКиритилди: 09:35 17.01.2020. Ўқилди: 1880 марта. Фикрлар сони: 0 та.\nЭнг истиқболли валюталар маълум қилинди


Ўзбекистонда чигирткалар салкам 300 минг гектар ерга тарқалган • EastFruit\nБош саҳифа › Янгиликлар › Ўзбекистонда чигирткалар салкам 300 минг гектар ерга тарқалган\nЎзбекистонда чигирткалар салкам 300 минг гектар ерга тарқалган\nМуаллиф: EastFruit 14 Июн 22 13 Июн 22 041\n2022 йилнинг 10 июнь ҳолатига кўра, Ўзбекистон ҳудудида жами 292,6 минг гектар майдонда чигиртка тарқалгани аниқланган. Шундан 284,0 минг гектар майдонда кимёвий ишловлар ўтказилган, дея хабар бермоқда EastFruit экспертлари.\nБу ҳақида Ўзбекистон Ўсимликлар карантини ва уларни ҳимоя қилиш агентлигининг ахборот хизмати раҳбари махсус брифингда маълум қилди.\nБугунги кунга қадар Қашқадарё, Сурхондарё, Жиззах, Қорақалпоғистон Республикаси, Самарқанд, Навоий, Сирдарё, Бухоро, Андижон, Хоразм, Наманган, Фарғона вилоятлари ҳудудида кимёвий ишловлар ўтказилди. Энг катта ишлов берилган майдонлар ҳудуди Қашқадарё, Сурхондарё, Жиззах вилоятлари ҳамда Қорақолпоғистон Республикасига тўғри келади.\n2022 йилда республика бўйича зарарли чигирткалар тарқалиши мумкин бўлган 580,3 минг гектардан ортиқ майдонда кимёвий ишлов ўтказилиши режалаштирилган.\nШу билан бирга, брифингда қўшни давлатлар ҳудудидан чигирткалар кириб келиши хавфи мавжудлиги қайд этилди. Ушбу ҳолатни ҳисобга олган ҳолда Қозоғистон (26-27-май) ва Тожикистон (2022 йилнинг 28 мартидан 2 апрелига қадар) карантин хизматлари билан чегарадош ҳудудларда қўшма мониторинг ўтказилди. Брифингда таъкидланганидек, чегара ҳудудларидаги вазият назорат остида.\nЭслатиб ўтамиз, зарарли чигирткалар Марказий Осиё ва Кавказ мамлакатлари қишлоқ хўжалиги учун жиддий хавф ҳисобланади. Чигирткаларнинг уч асосий зараркунанда тури мавжуд: итальян чигирткаси (CIТ), Марокаш чигирткаси (DМА) ва Осиё учар чигирткаси (LMI). Ушбу ҳашаротлар мазкур минтақалардаги мамлакатларнинг озиқ-овқат хавфсизлигига жиддий таҳдид солади.\n2020 йилда Марказий Осиё мамлакатлари нафақат коронавирус эпидемияси, карантин чекловлари, балки чигирткаларнинг кенг кўламли босқинига ҳам дуч келди. Бу зараркунандаларнинг сўнгги йигирма йил ичида қайд этилган энг йирик босқини бўлди. 2020 йилнинг июль ойида Япония ҳукумати ва Бирлашган Миллатлар Ташкилотининг Озиқ-овқат ва қишлоқ хўжалиги ташкилоти (ФАО) Марказий Осиёда чигирткаларга қарши курашни яхшилаш бўйича иккинчи лойиҳа доирасида 7,25 миллион доллар миқдорида хайрия маблағини ажратишга қарор қилди. Чигирткалар етказадиган зарарни камайтириш учун ўша пайтда Ўзбекистон олти давлат, жумладан, Қозоғистон ва Туркманистонда трансчегаравий ҳамкорлик тизимини яратишни режалаштирган эди.


21.08.2019 Чоп этиш учун\nМен шу байрам арафасида ўқувчилик йилларимни кўп эслайман: мактабимизга биринчи марта компьютер олиб келингани, одатда қаровсиз, кўмир ҳидига тўйиниб кетган деворларнинг оппоққина тусга кириб қолиши ва янги дунёга кириб келгандек, бошланган ўқув йилидаги хурсандчиликларим беихтиёр хотирамга тушади. Абдулла Орипов тасвирлаган олтин балиқчадек эдикми, қишлоғимизга туташиб кетган яйловларда югуриб юрган даврларимизда мустақил бўлиш нималигини англамаган чиқармиз. Вақт ҳамма нарсани чуқурроқ тушунишга ёрдам бераркан...\nЎқув йиллари шиддат билан ўтиб, инглиз тилини ўрганишни бошлаганимда мактабда лотин алифбосида таълим олганимни фойдасини кўрдим. Орадан қисқа вақт ўтиб, интернет тармоғи асосий ахборот манбаига айланди, бутун жаҳон лотин алифбосидан фойдаланмоқда. Инглиз тилида ахборот олиш имконияти имтиёзга айланди. Ёшлар ҳеч қандай тўсиқларсиз ривожланган дунёнинг электрон дастурларга асосланган таълим тизимидан фойдаланмоқда, халқаро меҳнат майдонида ўз ўрнимизни топиб олдик.\nМустақилликнинг илк кунлариданоқ ҳар бир соҳа таълим соҳасидагидек тубдан ислоҳ қилинди. Қатор олий таълим муассасалари очилиб, замонавий технологиялар билан жиҳозланди. Бунинг натижаси ўлароқ, ўзбек ёшлари турли фан олимпиадаларида ғолиблик шоҳсупасига кўтарилиб келишмоқда.\nБир пайтлар, Москвада ўқибди деса, одамлар ўзини авлиёни кўргандек ҳайратланишар эди. Энг саралар Москвага бориб ўқиш имкониятига эга бўлар эди. Ҳозирда ўнлаб халқаро университет — дунёнинг энг кучли олий таълим муассасаларининг филиаллари ўзимизнинг ватанимизда фаолият олиб бормоқда. Вестминистер, Турин политехника институти, Инха.... Буларнинг ҳаммаси ёшларимизнинг интелектуал салоҳиятини янада юксалтиришга хизмат қиляпти.\nШараф билан айта оламанки, мустақиллик йилларида ўсиб-улғайган миллионлаб ватандошларим сафида, мен ҳам ёшларга берилаётган имтиёзлар ҳисобига ҳаётда ўз ўрнимни топишга ва Ватанимимиз равнақига ҳисса қўшиш истагида, бир даврлар тасаввуримга ҳам сиғдиролмаган дунёнинг энг нуфузли университетларидан бири — Буюк Британиянинг Вестминистер университетини ўз юртимимизда ўқиб тамомладим. Ушбу таълим даргоҳида дарслар тўлиқ инглиз тилида олиб борилади. Талабалик давримда, халқаро стандартлар асосида ингиз тилида таълим беришаркан, дунёнинг ривожланган мамлакатларидан келган профессор ўқитувчиларни ўз билим ва салоҳияти билан ҳайратга солган юзлаб дўстларимни учратдим. Бу биз ёшлар учун мустақилликнинг тенги йўқ туҳфаси эди.\nУниверситетни тамомлаб, мамлакатимимиз тараққиётига ҳиссамни қўшиш иштиёқи билан Ўзбекистон «Миллий тикланиш» демократик партиясининг аъзоси бўлдим. Ўқиган жойимнинг жозибасими, билмайман, партиянинг Марказий Кенгашига иш ҳам таклиф қилишди. Сиёсий жараёнлар, партияларнинг ўзаро баҳс-мунозаралари, депутатларнинг фаолияти, хуллас, қайноқ парламент ҳаёти менга жуда маъқул бўлди. Ҳозир «Миллий тикланиш» демократик партиясининг Олий Мажлис Қонунчилик палатасидаги фракцияси ижрочи котиби вазифасида фаолият юритмоқдаман.\nДонишмандлар «оққан дарё албатта оқади» дейди. Аждодларимиз дунё тамаддуни ривожига кучли таъсир кўрсатган. Биз уларнинг авлодларимиз. Нега бугун биз уларга муносиб бўлмаслигимиз керак?\nШуни фахр билан айтиш мумкинки, Ўзбекистонимиз озод юрт сифатида дунё ҳамжамиятида ўз ўрнини топиб олган. Энди юртимизнинг миллий юксалиш йўлида бардавомлигини таъминлашимиз зарур. Ватанимиз озодлиги менинг тақдиримни ўзгартириб юборган бўлса, мен ҳам юртимнинг тараққиётини таъминлаш учун фидойилик кўрсатиб ишламоғим шарт, деб ўйлайман. Бу ўй Истиқлолимизнинг 28 йиллиги шодиёналари арафасида кучли ишончга, қатъий позицияга айланмоқда.


Қозоғистонда баннер учун ушланган Тулесова ва Толимбеков озодликка чиқди\n21 апрель куни Олмаотада бўлиб ўтган марофонда адолатли ва шаффоф сайловлар ўтказилиши мақсадида “Ҳақиқатдан қочиб қутила олмайсиз” баннерини кўтариб чиққани учун 15 кунга қамалган Асия Тулесова ва Байбарис Толимбеков 5 май куни озодликка чиқди. Бу ҳақда Асия Тулесованинг ўзи маълум қилди.\nУнинг сўзларига қараганда, уларни озод қилиш борасидаги қарор 5 май куни қамоқхона маъмурияти томонидан тиббий маълумотномалар тақдим қилинганидан сўнг қабул қилинган. "Бейбариснинг қон босими ошиб кетган эди. Маълум бўлишича, менинг ҳам саломатлигим яхши бўлмаган. Шундан кейин маъмурият бизларни муддатдан аввал озод қилишга қарор қилди. Мен озиб кетдим. Ҳозир яхшиман", - дейди Асия Тулесова.\nТулесованинг онаси Жанар Жандосованинг сўзларига қараганда, 5 май куни соат 19:30 ларда Асия қамоқхонадан қўнғироқ қилиб ўзларининг озод қилинганликлари борасида хабар берди. Қамоқхона ходимлари икки фаолни уйларига элтиб қўйди. "Асия ва Бейбарис 15 кундан кейин, яъни 6 май куни соат 9 да озод қилиниши керак эди. Балки, қамоқхона маъмурияти эртага одамлар тўпланишидан хавфсирагандир. Уларнинг аҳволи яхши, улар дам олаяпти", - дейди Жандосова.\n34 ёшли Асия Тулесова ва 20-ёшли Бейбарис Толимбеков 21 апрел куни Олмаотада бўлиб ўтган марофон вақтида ушланган эди, ўшанда улар трасса атрофида: «От правды не убежишь #уменя естьвыбор #adilsailayushin» (“Ҳақиқатдан қочиб қутила олмайсан”, “Менинг ўз танловим бор”) сўзлар ёзилган баннерларни кўтариб олишган эди. Уларнинг ҳар иккиси, ўша куни -якшанба куни маъмурий суд томонидан “тинч намойишлар ўтказиш тартибини бузганликлари учун” 15 кунгача ҳибсга олинди.\nИчки ишлар вазири Ерлан Тургумбаевнинг баёнотига қараганда, улар "спорт тадбири ўтказилишига ҳалақит беришган".\nҲибсга олинганларни қўллаб қувватлаш мақсадида 23 апрель куни бир нечта мамлакатда, жумладан Чех Республикаси, Буюк Британия, Канада, Франция ва Венгрияда акциялар бўлиб ўтди.\nХалқаро ҳуқуқни ҳимоя қилувчи ташкилотлар Қозоғистон ҳукуматига мурожаат қилиб зудлик билан Тулесова ва Толимбеков озод қилинишини талаб қилди. Amnesty International ташкилоти эса уларни "виждон маҳбуслари" дея атади.


Ральф Лаурен: Харобадан чиққан миллиардернинг умр қоидалари - Erkak.uz\nРальф Лаурен: Харобадан чиққан миллиарде...\nShukhrat Sattorov 12.06.2016 12:35 1741 01\nАмерика кийим-кечак фабрикасининг “ота”си, дизайнер ва бизнесмен, филантроп Ральф Лаурен 1939 йилда Нью-Йоркда таваллуд топган. Хайр-саховат лойиҳалари билан ном қозонган миллиардер "замонавий услуб"нинг асосчиларидан биридир.\n"Одамлар қашшоқ оиладан қандай қилиб шу қадар моҳир дизайнер чиққанига ҳайрат билан қарашлари табиий. Аммо бой бўлиш ёки шуҳрат қозониш ўтмишга эмас, орзуларга дахлдор", деган эди жаноб Лаурен.\nЎрта мактабда таълим олган кезлари Ральф Лаурен синфдошларига галстукларни пуллаб, муҳожир ва камбағал ота-онасига кўмаклашган.\n1957 йил. ДеВитт Клинтон ўрта мактабини тамомлаётган Ральф Лаурен мактаб битирувчилари китобига ҳаётидаги мақсадлари қаторида "миллионерлик"ни ҳам ёзиб қўйди. Орадан йиллар ўтди. Forbes'нинг 2015 йилги маълумотларига кўра у 8 миллиард АҚШ доллари соҳиби.\n"Баъзида ҳеч нарсадан ҳам нимадир яратишга тўғри келади", дейди миллиардер. Тобора улғайиб бораётган Ральфнинг ягона орзуси оилани қашшоқлик ботқоғидан олиб чиқиш эди. Ушу мақсадда бир қанча фильмларда эпизодларда ҳам ўйнай бошлайди.\nЯхши ҳаётга ҳавас қилиш керак. Бир куни дўсти билан юқори табақадаги амалдорлар ташкил этган чавгон ўйини клубига борган Ральф бадавлат инсонлар орасида илк маротаба ўзида серҳашамлилик кайфиятини ҳис қилади. Ўша кундан бошлаб бўлажак миллиардер орзуларини уйғота бошлайди. У ҳеч қачон мода ёки дизайн мактабида ўқимаган. Ундаги ягона билим – тасаввури 26 ёшида уни мода оламига олиб киради.\nБизнес – сизни бой қиладиганларнинг хизматкорига айланиш демакдир. Қўлида юқори мактаб дипломи ва бир неча бизнес курсларининг сертификати бўлган йигитча шахсий компаниясини ташкил этишга киришади.\nРальф одамларни тинглар, уларни ўрганар, уларни орзуларини ҳурмат қилар эди. "Мен аслида кийимларга эмас, орзуларга кўриниш туҳфа этаман", деган эди у.\nМиллиардер бой бўлишда ижобийлик, ҳар нарсанинг яхши жиҳатини ҳисобга олиш муҳим эканини айтади. "Бир куни бошлиқнинг олдига кирдим ва унга ўзим бичган янгича кўринишдаги бўйинбоғни кўрсатиб, унга бу янги бичим одамларга ёқиши мумкинлигини айтдим. У эса дунё ҳали Ральф Лауренга тайёр эмаслигини айтди. Бу сўзлар бир дақиқага бўлса ҳам ёдимдан кўтарилмаган. Сабаби, буни ўзим учун юксак мақтов деб ўйлаган эканман".\nАммо бунинг учун кўп кутиш керак бўлмади. Ўша вақтларда урф бўлган ингичка ва бир рангли бўйинбоғлардан фарқли ўлароқ, 1967 Лаурен бренди тақдим этган кенг ва рангдор "Polo" галстуклари тез орада оммалашиб, дизайнер номини машҳурликка олиб чиқади.\nКун келади ва сен ҳаётдан зерика бошлайсан. Демак, тасаввур ва орзулар чегарасини кесиб ўтишга фурсат етибди. Лаурен бренди энди юлдузлар учун махсус кийимларни таклиф эта бошлайди. У бир вақтлар орқа саҳналарда роль ўйнаб юрган кезлари юрагида аланга олган орзулардан бежирим кийимлар бича бошлайди.\nДизайн оламида унинг машҳурлигининг яна бир сири шундаки, жаноб Лаурен ҳеч қачон енгил-елпи, бир марта ёки мавсумлик кийим-кечаклар яратишга ҳаракат қилмади. Унинг барча изланишлари услуб доирасида бўлди. "Услуб ўта шахсий масала. Моданинг умри қисқа, услуб эса барҳаёт яшайди".\n"Қандай бўлсангиз – сиз шундай яшашга маҳкумсиз. Фақат қаттиқ меҳнатгина сизга бу ерда ниманидир уддалашингизга ёрдам беради. Мен бунинг тирик мисолиман. Бизга берилган ҳар кун – ўз-ўзимизни қайта кашф қилишимиз учун туҳфа қилинган имкондир", дейди Раль Лаурен.\nРальф Лаурен фақатгина иш билан кифояланиб қолмади. Унинг наздида бизнесдаги омади шахсий ҳаёти билан чамбарчас боғлиқ. "Менинг шахсий камераларим бўлган кўзларимни бир зум бўлса ҳам, оиламдан узмадим. Мен тажриба ва хулосаларни ҳаётдан олдим. Шу туфайли ҳам ҳаётим менинг учун ҳақиқатга тўла энг қадрли кутубхонадир".\nБир вақтлар мактаб китобига орзулари қаторига миллионерликни ҳам ёзиб қўйган болакай айни пайтда – 77 ёшида шунча йиллик меҳнати самарасини роҳат-фароғатда нишонлаб яшамоқда.\nТеглар: # муваффақият # омад # бахт # Polo # Ральф Лаурен # юахтиёрлик


"Электрон ҳукумат"ни ривожлантириш бўйича лойиҳалар тўхтатиб қўйилди | NORMA.UZ\n“Электрон ҳукумат” тизимини бошқариш бўйича функциялар Ахборот технологиялари ва коммуникацияларини ривожлантириш вазирлигидан Лойиҳа бошқаруви миллий агентлигига ўтказилганлиги вақтинчалик чорага сабаб бўлди (Президентнинг 13.12.2018 йилдаги Фармони).\nҲужжатда ваколатларни идоралар ўртасида қайта тақсимлашнинг сабаби аниқ белгиланди – ЛБМА рақамли иқтисодиётни жорий этиш ва ривожлантириш соҳасида ваколатли орган, Электрон ҳукумат эса унинг ажралмас таркибий қисми ҳисобланади.\nШу боис Ахборот технологиялари ва коммуникацияларини ривожлантириш вазирлигига “Электрон ҳукумат” тизими доирасида амалга оширилаётган лойиҳаларнинг амалга оширилиши ва молиялаштирилишини тўхтатиб қўйиш ва бир ой муддатда уларни тўлиқ хатловдан ўтказиш топширилди. ЛБМА, ўз навбатида, 2019 йил 1 апрелга қадар амалга оширилаётган лойиҳаларни танқидий кўриб чиқади ҳамда мақсадга мувофиқ, долзарб, рақамли иқтисодиётни ривожлантириш мақсад ва вазифаларига мос келадиган лойиҳаларнинг давом эттирилишини таъминлайди. 2019 йил 1 майга қадар “Электрон ҳукумат” тизимини ривожлантириш концепцияси лойихаси Президент Администрациясига киритилади.\nБу – муҳим! "Электрон ҳукумат" ишини тўхтатиб қўйиш ҳақида гап бораётгани йўқ. Электрон давлат хизматларини одатдаги тартибда кўрсатиш давом эттирилади.\nБунда келаси йилда барча давлат хизматларини фақат “Universal Mobile Systems” МЧЖ маълумотларни қайта ишлаш марказлари орқали тақдим этиш бошланади. Агентлик манфаатдор идоралар билан биргаликда 2019 йилнинг 1 майига қадар маълумотларни қайта ишлаш марказларига бўлган эҳтиёж ва уларнинг жойлашуви тўғрисида Президент Администрациясига таклифлар киритади. Моҳиятига кўра, оператор "Электрон ҳукумат" учун ҳисоблаш қуввати ва алоқа каналини таъминлайди.


“Ҳаж-2018” дастури доирасида ҳаж сафарига 7,2 минг нафар зиёратчи ҳаво лайнерларида парвоз қилади - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\n“Ҳаж-2018” дастури доирасида ҳаж сафарига 7,2 минг нафар зиёратчи ҳаво лайнерларида парвоз қилади\n“Ўзбекистон ҳаво йўллари” Миллий авиакомпанияси “Ҳаж-2018” дастури доирасида парвозларни бошлади.\n“Катта ҳаж” амалларини бажариш истагини билдирган ўзбекистонлик зиёратчилар жорий йилнинг 13 августига қадар Саудия Арабистонининг Мадина шаҳрига “Боэинг-767” ҳаво лайнерларида етказилади.\nАвиакомпания бир неча йиллардан буён ҳаж масканларига республика аэропортларидан тўғридан-тўғри парвозларни амалга ошириб келмоқда. Дастурга мувофиқ, Тошкент, Наманган, Самарқанд, Қарши ва Бухоро шаҳар аэропортларидан 32 қатновни амалга ошириш кўзда тутилган бўлиб, 7200 нафар зиёратчиларни етказиш режалаштирилган.\nРеспублика аэропортлари ҳамда МАК самолётлари бортларида йўловчилар учун барча қулайликлар яратилган. Аэровокзалларда намоз учун алоҳида ибодат ва таҳорат хоналари мавжуд. Махсус ишчи гуруҳи зиёратчиларга қатновни рўйхатдан ўтказишга ва божхона ҳужжатларини расмийлаштиришга ёрдам бермоқда. Учиш залларида уларга енгил нонушта, самолёт бортида эса, “Кетринг“ корхонасининг махсус таомномаси асосида тайёрланган сифатли ва мазали таомлар тақдим этилмоқда.\nЗиёратчиларни ўз ватанларига қайтариш 27 августдан 14сентябргача Жидда шаҳридан амалга оширилиши режалаштирилган.\nАвтор: кўрсатилмаган / Манба: ЎзА / Кўришлар: 579\nСайлов тенглик ва ошкоралик руҳида ўтказилди\nҚашқадарёда 400 нафар номзод илк марта сайланди.


Ер юзидан йўқолиб кетиши мумкин бўлган 10 сайёҳлик маскани » Скачать музыку бесплатно новинки музыки 2016-2017\nЕр юзидан йўқолиб кетиши мумкин бўлган 10 сайёҳлик маскани\nОммавий ахборот воситаларида инсоният таъсири натижасида Ер юзи иқлимининг ўзгариб бораётганлиги ҳақида кўп бонг урилса ҳам, одамлар бу муаммога унчалик аҳамият бермай қўйишди. Глобал исиш ҳақида ўнлаб йиллардан буён гапирилмоқда, лекин буни сезмаяпмиз, дунё океани сатҳи кўтарилиб бормоқда, окендан узоқдалигимиз учун буни хавфли деб ҳисобламаяпмиз. Сайёрамизда кўплаб гўзал масканлар мавжуд бўлиб, юқорида айтиб ўтилган ўзгаришлар айнан мана шу масканларга салбий таъсир кўрсатмоқда. Қуйида санаб ўтиладиган сайёрамизнинг безаги бўлмиш масканлар глобал исиш, ишлаб чиқариш ёки сайёҳлар таъсирида ер юзидан йўқолиб кетиши мумкин. Тож-Маҳал, Деҳли, Ҳиндистон Аксарият олимларнинг фикрича, ушбу оқ мақбара беш йилдан сўнг йўқолиб кетиши мумкин. Бунга бир нечта сабаблар бор: Тож-Маҳалнинг пойдеворини ювиб турувчи Жамна дарёсининг ифлосланиши натижасида пойдевор асослари чириб бормоқда, саноқсиз сайёҳлар эса иншоотнинг мармар поли ва деворларига зиён етказишмоқда. ЮНЕСКОнинг илтимосига кўра яқин орада мақбарага ташриф буюриш тўхтатилиши мумкин. Антарктида музликлари NASA сунъий йўлдошларидан олинган суратларни таҳлил қилиб чиққан олимлар Антарктида музликларининг эриш суръати кейинги ўн йилликда даҳшатли тус олга, деган хулосага келишди. 2003 йилдан буён муз қатлами айрим ҳудудларда деярли бир метрга юпқалашган ва илгариги муз тоғлари ўрнига тепаликларни кўриш мумкин. Сув эса музликларни тобора тезроқ эритмоқда. Ушбу жараённи секинлаштириш учун Антарктида ҳудудида круизлар сони камайтирилди, яқин келажакда эса бутунлай тақиқланиши режалаштирилмоқда. Янцзи дарёси бассейни, Хитой Улкан тўғон қурилиши, кемачилик, саноат ва қишлоқ хўжалиги чиқиндилари, ўрмонларни кесиш – буларнинг бари Янцзи дарёси ўсимлик ва ҳайвонот дунёсининг ҳалокатига олиб келади. Хитой осётри, денгиз чўчқаси, хитой аллигатори – Янцзида яшовчи бу камёб жониворлар бутунлай қирилиб кетиш арафасида. Мальдив ороллари Мальдив архипелагидаги 1190 та орол ва атоллар денгиз сатҳи билан бир хил баландликда жойлашган (оролларнинг энг юқори нуқтаси — 2,4 метр). Музликларнинг эриши натижасида дунё океанининг сатҳи кўтарилмоқда, бу эса Мальдивнинг бутунлай сув остида қолиб кетишини англатади. Мамлакат ҳукумати ҳозирда фуқаролари учун қитъадан (асосан Ҳиндистондан) ер ва уй сотиб олмоқда. Катта Барьер рифи Сувдаги кислота миқдорининг ошиши, сайёҳлар оқими, исиш — бу омиллар Катта Барьер рифининг бузилишига олиб келади. Тропик тўфонлар ва коралл полиплари билан озиқланувчи денгиз юлдузлари вазиятни янада мураккаблаштирмоқда. Тўфон ва глобал исишга қарши қандай курашиш мумкинлиги ҳозирча номаълум, лекин биологик назорат ўрнатиш ва денгиз юлдузлари сонини камайтириш мумкин. Ўлик денгиз 1970 йилдан буён Ўлик денгиздаги сув сатҳи 30 метрга қисқарди. Бунинг сабаби — биринчи навбатда фойдали қазилмаларни қазиш ва денгизга оқиб келувчи сувларнинг 80 фоизидан фойдаланишдир. Денгизнинг қуриб бориши атрофдаги ҳудудларнинг экотизимига ҳам салбий таъсир кўрсатмоқда. Ўлик денгизни сақлаб қолиш учун Қизил денгиздан канал тортиш режалаштирилмоқда. Галапагос ороллари Галапагос — деярли 10 минг турдаги ноёб жониворларнинг ватани ҳисобланади. Афсуски, ниҳояси кўринмайдиган сайёҳлар оқими, браконьерлар, ороллар яқинидан сузиб ўтувчи круиз лайнерлари таъсирида оролнинг экотизими аянчли аҳволга келиб қолган ва кўплаб ўсимлик ва ҳайвонот олами вакиллари йўқолиб кетиш хавфи остида. «Эверглейдс» миллий парки, Флорида, АҚШ Ўнлаб турдаги ноёб жониворлар яшайдиган АҚШнинг бу гўзал паркидаги сув ҳавзалари ферма ва шаҳарлар учун сув олиниши натижасида қуриб бормоқда. Паркнинг катта ҳудудини эгаллаган ботқоқлар чиқиндилар билан тўлиб кетгани боис уларнинг экотизими бузилган. 1900 йилда буён парк майдони икки баробарга қисқарди, флорида пантераси («Эверглейдс» — ушбу жониворлар яшайдиган ягона ҳудуд), тошбақа, ламантин каби ноёб жониворлар қирилиб кетиш арафасида. Ангара дарёси, Россия Бир пайтлар дунёнинг энг тоза дарёси бўлган Ангарадан нефть маҳсулотлари чиқиндилари, симоб ва мис бирикмалари билан тўлган сув йўли қолиши мумкин. Айрим ҳудудларда дарёдан тутилган балиқларни истеъмол қилиш тавсия этилмайди. Экологиянинг ёмонлиги сабабли Ангара ҳудудида бир қатор жониворлар қирилиб кетиш хавфи остида. Венеция, Италия Венеция чўкиб бормоқда — сув сатҳи йилига 1 миллиметрдан кўтарилмоқда ва 2100 йилга келиб шаҳар бутунлай йўқолиб кетиши мумкин. Сайёҳларнинг кўплиги эса оловга мой сепгандек: шаҳарга кунига меъёрдаги 30 минг ўрнига 60 000 сайёҳ ташриф буюради. Круиз лайнерларининг тўлқинлари ҳам Венеция учун зарарли — тўлқинлар пойдеворларни емиради. Сайёрамиздаги энг гўзал шаҳарлардан бирини қутқаришга уринишмоқда — круиз лайнерларининг шаҳар марказий қисмига кириши тақиқланди, сайёҳлар сонига чекловлар киритиш мўлжалланмоқда. Бир пайтлар Венециянинг гуллаб-яшнашига сабабчи бўлган сайёҳлар эндиликда унинг емирилишига сабаб бўлишмоқда. Бу масканлар бир неча ўн йиллардан кейин фақат суратлардагина қолиши қайғули. Сайёрамизни глобал миқёсда сақлаб қолиш махсус ташкилотларнинг иши. Лекин биз ҳар бир инсон атроф-муҳитни муҳофаза қилишга ўз ҳиссасини қўшиши, табиатни кўз қорачиғидек авайлаши ва табиий бойликлардан оқилона фойдаланиши лозим деб ҳисоблаймиз. Manba: xabardor.uz


15 апрель 2022, 15:30 2\nТошкентнинг қаерида майсазорда дам олиш мумкин? — қўлланма\nТошкентда чим устида юриш ва майсалар устида дам олишга ҳалигача советча руҳда жавоб берилади: «Мумкин эмас». Лекин барибир шаҳарда бунга рухсат берилган жойлар пайдо бўлмоқда. «Газета.uz» майса устида дам олиш мумкин бўлган жойларни қидириб, пойтахтни айланиб чиқди. Биз ўзимиз билан машҳур архитектор Кристофер Александрнинг «Шаблонлар тили» китобини ҳам олдик — ундаги ғоялар расмийлар одамларга майсазорда дам олишни нима учун тақиқламаслиги кераклигини тушунишга ёрдам беради.\n9 апрель 2022, 13:45\nАёллардан иборат қўшинлар, тутинган ўғил, «бегуноҳ» сарбадор — Амир Темур ҳаёти ҳақидаги қизиқарли тарихий фактлар\nИнсоният тарихида энг катта империялардан бири (қарийб 4,4 млн кв км майдон) — Темурийлар империяси асосчиси Амир Темур 9 апрель куни 686 ёшга кирди. «Газета.uz» унинг ҳаёти ва ҳарбий юришлари бўйича тарихий аҳамиятга эга маълумотларни тўплади. Мақолада унинг тутинган ўғли, аёллардан иборат қўшинлари, 40 га яқин аёллари, у асраб қолган сарбадор, тириклик вақтида ҳали ҳаёт бўлган 50 нафардан ортиқ авлодлари ҳақида ҳам сўз боради.\n1 апрель 2022, 12:30\nРамазон ойида соғлом овқатланиш бўйича ЖССТ тавсиялари\nРамазон пайтида ҳаддан ташқари кўп овқат ейиш ёки нотўғри овқатланиш инсон саломатлигига зарар етказиши мумкин. Жаҳон соғлиқни сақлаш ташкилоти рўза пайтида соғлом овқатланиш бўйича маслаҳатлар билан бўлишди. «Газета.uz» уларни тақдим этади.\nМарт ойида ёғингарчилик одатдагидан 2−3 марта, баъзи жойларда 4,5 марта кўпроқ кузатилди\nЎзбекистонда март ойида ёғингарчилик одатдагидан 2−3 марта, баъзи жойларда 4,5 марта кўпроқ кузатилди. Тошкент, Жиззах, Сирдарё, Андижон, Фарғона, Наманган вилоятларининг айрим туманларида мартдаги ёғингарчилик бутун метеорологик кузатувлар бўйича рекорд даражада содир бўлди. Пойтахтда 186 ммлик ёғингарчилик қайд этилди, бу март ойининг 1969 йилдаги рекордини янгилади. Ўзгидромет апрель ойида кутилаётган об-ҳаво маълумотини ҳам эълон қилди.\n28 март 2022, 01:16\nКекса ёшдагилар бепул дори-дармон билан таъминланади, айрим боғчаларга болаларни 2 ёшдан қабул қилишга рухсат берилади, UzAuto Motors автомобили фақат харид қилиш бўйича шартнома тузган шахс номига расмийлаштирилади, ноқонуний дарахт кесиш ҳолатларини суратга олиб юборганларга пул тўланади, ногиронлик нафақаси ва пенсияси оширилади, фарзандини хусусий боғча ва мактабга берганлар даромад солиғидан озод этилади — 1 апрелдан нималар ўзгаради?\n14 март 2022, 17:34\nМуттасил ёғингарчиликлар қишлоқ хўжалигига қандай таъсир кўрсатади?


Гулнора Каримовадан қайтарилган пуллар нимага сарфланиши...\n12.09.2020 14:45 0 4744\nШвейцарияда Гулнора Каримованинг жиноий фаолиятдан олинган даромадларни легаллаштиришига оид тергов давомида олиб қўйилган пуллар Ўзбекистонга қайтарилиши юзасидан келишувга эришилди. Бу ҳақда AP хабар бермоқда.\nҚайд этилишича, Швейцария ҳукумати 2012 йилда Гулнора Каримовага тааллуқли бўлган ҳисоб-рақамларда «музлатиб қўйилган» маблағлардан 131 миллион долларга тенг активларни Ўзбекистонга қайтаришга розилик берган.\nҲали қонуний равишда расмийлаштирилиши керак бўлган келишувга кўра, Ўзбекистон қайтарилган пулларни аҳолининг турмуш шароитларини яхшилаш, барқарор ривожланиш лойиҳаларига сарфлаши лозим. Шунингдек, ушбу маблағлар харажати устидан очиқ мониторинг ўрнатилиши зарур.\nКаримовадан олиб қўйилган яна 715 миллион доллар Каримовага қарши давом этаётган жиноий иш доирасида «музлатилган»лигича қолмоқда. Агарда ушбу маблағлар «ечилган» тақдирда ҳам юқоридаги шартлар асосидагина Ўзбекистонга қайтарилади.\nЭслатиб ўтамиз, Гулнора Каримова Тошкент яқинидаги аёллар колониясида қамоқ жазосини ўтамоқда.\nЎзбекистон Швейцария Гулнора Каримова пуллар


Нефть бозорининг тақдирига таъсир кўрсата оладиган мамлакатлар 10 талиги\n16:35 / 11.11.2017\nОПЕК ва Россия жаҳоннинг картелга аъзо ва аъзо бўлмаган етакчи нефть ишлаб чиқарувчиларига мурожаат қилиб, 2018 йил охиригача нефть қазиб олишни чеклаш бўйича келишувни 2018 йил охиригача қўллаб-қувватлашга чақирмоқда. ОПЕК бу борада консенсусга эришилганини ноябрь ойи охирида бўлажак навбатдаги мажлисида эълон қилиши кутилмоқда. Қуйида келишув тақдирига ҳал қилувчи таъсир кўрсата оладиган давлатлар қайсилар экани яна бир бор ёдга олинади.\nАвгуст ойида Норвегия бир суткада 1,57 млн баррель нефть қазиб олган. Июлда бу рақам 1,62 млн баррелни ташкил этган. Бу ҳақда Нефть статистикаси бўйича қўшма ташаббус (JODI, Joint Organization Data Initiative) маълумотида сўз юритилган.\nОПЕК аъзоси бўлган Ангола Африканинг нефть қазиб олувчи иккинчи йирик мамлакати ҳисобланади. У августда бир кеча-кундузда 1,68 млн баррель қора олтин қазиб олган. Мамлакат учинчи ойдирки бу миқдорни ошириб бормоқда.\nМексика августда кунига 1,94 млн баррель нефть қазиб олган. Бу мамлакат учинчи ойдирки ишлаб чиқариш суръатларини пасайтирмоқда.\nJODI ҳисоб-китобларига кўра, Африканинг йирик нефть қазиб олувчи давлати август ойида кунига 1,99 млн баррелга яқин нефть қазиб олган. У август кўрсаткичидан юқори бўлган рақамда барқарорлашса, келишувга қўшилишини билдирди. Аввалроқ ОПЕК Нигерия ва Ливияга ички низолар туфайли нефть қазиб олишни камайтирмаслик имкониятини тақдим этган эди.\nВенесуэла ёз мавсумининг сўнгги ойида бир кунда 2,1 млн баррель нефть қазиб олган. Бу июль ой кўрсаткичидан камдир. Октябрь ойи бошида мамлакат нефть вазири Эулохио дель Пино берган баёнотга кўра, ОПЕК ва картелга аъзо бўлмаган нефть қазиб олувчи 16 мамлакатлар бозордаги мувозанатни тиклашга уриниб кўради.\nСтатистика маълумотларига биноан Канада августда 3,12 млн баррель нефть қазиб олган. Бу ўтган ойлардагидан бироз камдир.\nИроқ ОПЕКнинг нефть қазиб олиш бўйича иккинчи энг йирик аъзоси ҳисобланади. Унинг август ойида қазиб олган қора олтини кунлик 4,38 млн баррелни ташкил этди. Бироқ Бағдодга кўра, мамлакат ўтган йилнинг қиш ойларида режалаштирилган режасини бажара олганича йўқ.\nJODI ҳисоботига биноан августда Америка Қўшма Штатлари бир кунда 9,34 млн баррель нефть қазиб олган. У нефть қазиб олиш миқдорини учинчи ойдирки кўпайтирмоқда. ОПЕК бош директори Муҳаммад Баркиндо Американинг сланц нефть ишлаб чиқарувчиларини нефть бозорини мувозанатлаштириш мақсадида қазиб олишни камайтириш режасини қўллаб-қувватлашга чақирди. Reuters маълумотларига кўра, Шимолий Америкадаги сланцли бурғилаш ускуналари АҚШда қазиб олинган жами нефтдаги улушини 10 фоизга оширган.\n2. Саудия Арабистони\nАвгуст ойида ОПЕКнинг энг йирик аъзоси ҳисобланувчи Саудия Арабистони подшоҳлиги бир кунда 9,95 млн баррель нефть қазиб олган. У май ойидан бери биринчи марта қазиб олиш кўрсаткичини кунига 10 млн баррелдан пасайтирди.\n2016 йил декабридан бери Россия нефть қазиб олиш бўйича Саудия Арабистонини ортда қолдириб, дунёнинг биринчи мамлакати бўлди. Август ойида бу мамлакатда кунига 10,34 млн баррель нефть қазиб олинган.\nОПЕК йирик нефть қазиб олувчилар ва биринчи галда Россия билан нефть бозоридаги нархни тартибга солиш учун ҳамкорлик қилиб келади.\nРоссия нефть ОПЕК\nРоссияда президент сайловлари олдидан сукут куни кучга кирди


Фарзандим | Мулоҳаза қила оладиганлар учун.\nДекабрь 26, 2016 от mulohaza в Шеърлар // 0 Комментариев\nМайли менга очилмасин қувончларнинг дарчаси\nМайли, ҳаёт бераверсин азобларнинг барчасин.\nТуғилишинг умид билан кутадурман — сўнг сўзим\nУмримдаги якка бахтим, ўзингдурсан — фарзандим!\nЎтди мана неча йилки, лекин сендан йўқ дарак\nЙўлларинга муштоқ кўзлар, дилларимиз муштарак.\nНечун бизни сен бунчалар қийнайдурсан эй — фалак\nЧорак аср кутдим сени чидаб маломатларга\nЯқинларнинг ғийбатидан қулоқ келар қоматга.\nФарзандим йўқ шу соҳада етолмадим омадга\nОнанг дейди: Қўйинг мени, уйланинг ўзгасига\n-Сиз бош эгиб юрсангиз, мен чидай олмайман бунга.\nҚачонгача юрадирсиз бошингизни эгиб, жим\nЕтмай умр тугасачи ўша бахтли кунларга.\nОвутишга уринаман эркалатиб онангни\nБас қил дейман, қўйгин дейман, айтма бундай сўзингни.\nАллоҳ насиб қилар ҳали, етармиз шу кунларга\nЎтирасан эркалатиб ширин ўғил қизингни.\nТурли миш-миш ғийбатларчи терс оқизар дарёни\nНе ҳам дердим, асли, бир кам дейдилар бу дунёни.\nФарзанд йўқ-ми ҳеч келмаскан уқубатлар поёни\nОтилса ҳам чидайдурман туҳматга, таъна тошга\nҚаро кўзлар кўрадилар неки келса бу бошга.\nТомоғимдан луқма ўтмас, қўлим ҳам бормас ишга\nБолам сени узоқ кутдим, наҳот буни билмасанг\nОнанг тинмай йиғлайверар, кўз ёш артиб турмасанг.\nОтанг умри тугаяпти, шунда ҳам сен келмасанг\nЗардобларни ютиб яшар, онанг шўрлик зор йиғлаб\nТунлар тонгга улангайдур юрак бағирни тиғлаб.\nСени кутиб яшаяпмиз эртанги кунни ўйлаб\nКўзимдаги қонли ёшим юзларимни ювганда\nЮракдаги ҳасратларим қувончларни қувганда,\nҲатто ожиз рақибим ҳам бу ҳолимдан кулганда\nУзоқ йиллар сени кутиб ёшга тўлди кўзларим\nЎзгаларнинг олдида ҳеч, айтолмадим сўзларим.\nКутиб умрим ўтса ҳамки бугун сенга эришдим\nСен туғилдинг, ҳаётимга нуру зиё киргандай\nҚувонаман ҳудди ғариб, олтин топиб олгандай.\nСенсан менинг зебу зарим, бир умрлик хазинам\nБошимдаги тожу тахтим, ўзингдурсан — фарзандим!\nОтанг йиғлар қувончидан, ўз — ўзига сиғмасдан\nОнанг йиғлар на дунёни, ён верини кўрмасдан\nТуғилишинг бир олам бахт буни ўзинг билмассан\nУмримдаги якка бахтим, ўзингдурсан — фарзандим.\nМақола 539 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Қишлоқ оқсоқоли Бахтиёр Рашидовнинг айтишича, аҳоли кўпдан бери электр энергиясидаги узилишлардан қийналади. Туман электр таъминотидан келган мутахассислар эса доим бир хил гап – «Трансформаторлар эскиргани учун узилишлар рўй бермоқда», дейишдан чарчашмади.\nЭлектр энергиясидаги доимий узилишлардан чарчаган қишлоқ аҳолиси йиғилиб, халқ депутатлари Муборак туман Кенгаши «15-Шайх» сайлов округига Ўзбекистон Экологик партиясидан сайланган депутат Шуҳрат Шомамедовга мурожаат қилишди. Туман кенгаши депутати аҳолининг ушбу мурожаатини ўрганиб, масала юзасидан туман электр таъминоти корхонасига депутатлик сўрови юборди.\nКўп ўтмай қишлоққа иккита янги трансформатор ажратилди. Янги трансформаторлар туман электр тармоқлари идораси ходимлари томонидан ўрнатилди.\nҚувонарлиси, энди Қорабоғда чироқ ўчмайдиган бўлди.\n🕔15:11, 20.08.2021 ✔67\n✔ 67 🕔 15:11, 20.08.2021